﻿လံာ်စကၤရယၤ. Zechariah 1

1 စီၤဒၤရယါဝ့ၣ် အနံၣ် ခံနံၣ်တနံၣ်, လါ ဃိးလါတလါန့ၣ် ယွၤအကလုၢ် ဘၣ် စီၤစကၤရယၤ, စီၤဘရ့ကယၤ အဖိခွါ ဝံ ဧံးဒိၤ အဖိခွါ, ဒီးစံးဝဲဒၣ်, 2 သုပၢ်တဖၣ် တဘၣ်ဘၣ် ယွၤအသး လ့ၤတက့ၤဘၣ်. 3 ဒီးနဲဒၣ်အံၤ စံးဘၣ်အီၤ, တၢ်သုးမုၢ်ဂီၢ်မုၢ်အယွၤ စံးဒ်အံၤ, ဟဲကဒါက့ၤဆူ ယအိၣ် တက့ၢ်, တၢ်သုးမုၢ်ဂီၢ်မုၢ်အယွၤ စံးဝဲဒၣ်, ဒီးယကဟဲကဒါက့ၤဆူ သုအိၣ်လီၤ, တၢ်သုးမုၢ်ဂီၢ်မုၢ်အယွၤ စံးဝဲဒၣ်. 4 မၤသုသး ဒ်သုပၢ်တဖၣ် အသိးန့ၣ် တဂ့ၤ. ဝံလၢအခီၣ်ထံးတဖၣ်န့ၣ် ကိးထီၣ်အီၤ, ဒီးစံးဝဲဒၣ်, တၢ်သုးမုၢ်ဂီၢ်မုၢ်အယွၤ စံးဒ်အံၤ, ဃၣ်ကွံာ် သုသး လၢကျဲအအၢ, ဒီးလၢသုမၤတၢ်အၢန့ၣ် တက့ၢ်. ဘၣ်ဆၣ်ဒီး တကနၣ်ဘၣ်ဝဲဘၣ်, ဒီးတဒိကနၣ် ယကလုၢ်ဘၣ်, ယွၤ စံးဝဲဒၣ်. 5 သုပၢ်တဖၣ်န့ၣ်မ့ၢ် အအိၣ်ဖဲလဲၣ်, ဒီးဝံတဖၣ်န့ၣ်မ့ၢ် အမူဝဲ လီၤထူလီၤယိာ် စ့ၢ်ကီးဧါ. 6 မ့မ့ၢ် ယတၢ်ကတိၤ, ဒီးယလုၢ်ယလၢ် လၢယမၤလိာ် ယခ့ယပှၤ ဝံသ့ၣ်တဖၣ်န့ၣ် တချုးန့ၢ်ဘၣ် သုပၢ်သ့ၣ်တဖၣ်န့ၣ်ဘၣ်ဧါ. ဒီးအဝဲသ့ၣ် ဃၣ်အသး, ဒီးစံးဝဲဒၣ်, ဒ်တၢ်သုးမုၢ်ဂီၢ်မုၢ်အယွၤ ကူၣ်ဝဲ လၢအကမၤပှၤ, ဒ်ပကျဲဧိၤကပူၤဧိၤ အသိး, ဒီးဒ်ပမၤတၢ် အသိးန့ၣ် မၤလံပှၤ ဒ်န့ၣ်အသိးလံ. 7 လၢစီၤဒၤရယါဝ့ၣ် အနံၣ် ခံနံၣ်တနံၣ် လါတဆံတလါ လၢအမ့ၢ် လါၡဘး, လါထီၣ် ခံဆံလွံၢ်နံၤ တနံၤန့ၣ် ယွၤအကလုၢ်ဘၣ် စီၤစကၤရယၤ, စီၤဘရ့ကယၤ အဖိခွါ, ဝံဧံးဒိၤ အဖိခွါ, ဒီးစံးဝဲဒၣ်. 8 ယထံၣ်တၢ် လၢမုၢ်နၤ, ဒီးကွၢ်ကွၢ်, ပှၤဒိးကသ့ၣ်ဂီၤ, ဒီးအိၣ်ကတီၢ်ဝဲ လၢသမ့ၤဟဒး အကျါ လၢတၢ်ကဒု, ဒီး လၢအချၢဃံန့ၣ် ကသ့ၣ်ဂီၤ, ဒီးအဂီၤဃ့, ဒီးအဝါတဖၣ် အိၣ်ဝဲလီၤ. 9 ဒီးယစံး, ယကစၢ်ဧၢ, တၢ်အံၤ မ့ၢ်မနုၤတဖၣ်လဲၣ်. ဒီးကလူးတဂၤ လၢအကတိၤတၢ် ဒီးယၤ, စံးဘၣ်ယၤ, တၢ်အံၤ မ့ၢ်မနုၤမနုၤလဲၣ်န့ၣ် ယကဒုးနဲၣ်နၤလီၤ. 10 ဒီးပှၤကညီ လၢအအိၣ်ကတီၢ် လၢသမ့ၤဟဒး အကျါ တဂၤ စံးဆၢတၢ်, ဒီးစံးဝဲဒၣ်, အဝဲသ့ၣ်တဖၣ်အံၤ မ့ၢ်တၢ်လၢယွၤမၢ အလဲၤဟးဝ့ၤဝီၤတၢ် လၢဟီၣ်ခိၣ်ချၢလီၤ. 11 ဒီးအဝဲသ့ၣ် စံးဆၢ ယွၤအကလူး လၢအဆၢထၢၣ် လၢသမ့ၤဟဒး အကျါ, ဒီးစံးဝဲဒၣ်, ပဟးဝ့ၤဝီၤလံ လၢဟီၣ်ခိၣ်ချၢလံ, ဒီးကွၢ်ကွၢ်, ပှၤဟီၣ်ခိၣ်ဖိ ခဲလၢာ် ဆ့ၣ်နီၤဝဲ, ဒီးအိၣ်ဘှံးဝဲလီၤ. 12 တုၤနုၤတဘျီ ယွၤအကလူး စံးဆၢတၢ် ဒီးစံးဝဲဒၣ်, တၢ်သုးမုၢ်ဂီၢ်မုၢ်အယွၤဧၢ, နတသးကညီၤဘၣ် ယရူၤၡလ့ၣ် ဒီးယူဒၤ အဝ့ၢ်တဖၣ် လၢနသးထီၣ်တ့ၢ်အီၤ အနံၣ် နွံဆံန့ၣ် ဆံးယံာ်လဲၣ်. 13 ဒီးယွၤ စံးဆၢ ကလူးတဂၤ လၢအကတိၤတၢ် ဒီးယၤ, လၢတၢ်ကတိၤအဂ့ၤ, ဒီးတၢ်ကတိၤအမုာ်လီၤ. 14 ဒီးကလူး လၢအကတိၤတၢ် ဒီးယၤ စံးဘၣ်ယၤ, ကိးထီၣ်ဒီးစံး, တၢ်သုးမုၢ်ဂီၢ်မုၢ်အယွၤ စံးဒ်အံၤ, ယသးဆူၣ် လၢယရူၤၡလ့ၣ် အဂီၢ်, ဒီးလၢစံယိၣ် အဂီၢ်န့ၣ် ယသးဆူၣ် ဒိၣ်ဒိၣ်ကလဲာ်လီၤ. 15 ဒီးယသးထီၣ်ဖးဒိၣ် ဘၣ် ပှၤကလုာ်တဖၣ် လၢအမံသူၣ်မံသးဒၣ်တၢ်လီၤ. အဂ့ၢ်ဒ်အံၤ, ယသးထီၣ်တဆံး တက့ၢ်, ဒီးအဝဲသ့ၣ်တဖၣ်န့ၣ် မၤအါထီၣ် တၢ်အၢန့ၣ်လီၤ. 16 မၤသးဒ်န့ၣ်ဒီး ယစံးဒ်အံၤ, ယဟဲကဒါက့ၤလံဆူ ယရူၤၡလ့ၣ် အပူၤ အိၣ်ဒီး တၢ်သးကညီၤလီၤ. ယဟံၣ် ကမၤထီၣ်အသး လၢအပူၤလီၤ. တၢ်သုးမုၢ်ဂီၢ်မုၢ်အယွၤ စံးဝဲဒၣ်, ဒီးတၢ်ကစၢၢ်ထီၣ် နီၣ်ထိၣ်ပျံၤ လၢယရူၤၡလ့ၣ် အဖီခိၣ်လီၤ. 17 ဒီးကိးထီၣ် ကဒီး, ဒီးစံး, တၢ်သုးမုၢ်ဂီၢ်မုၢ်အယွၤ စံးဒ်အံၤ, ယဝ့ၢ်တဖၣ် ကသလၣ်ထီၣ်အသး လၢတၢ်ဘီၣ်တၢ်ညီ အပူၤ, ဒီးယွၤ ကမၤမုာ်ထီၣ်ဒံး စံယိၣ်, ဒီးကဃုထၢ ယရူၤၡလ့ၣ်လီၤ. 18 ဒီးယကျ့ထီၣ် ယမဲာ်, ဒီးကွၢ်တၢ်, ဒီးကွၢ်ကွၢ်, တၢ်အနၢၤ လွံၢ်ဘိ အိၣ်ဝဲလီၤ. 19 ဒီးယစံးဘၣ် ကလူး လၢအကတိၤတၢ် ဒီးယၤ, တၢ်အံၤတဖၣ် မ့ၢ်မနုၤတဖၣ်လဲၣ်. ဒီးအဝဲဒၣ် စံးဆၢယၤ, အဝဲသ့ၣ်တဖၣ်အံၤ မ့ၢ်တၢ်အနၢၤတဖၣ် လၢအမၤလီၤပြံလီၤပြါ ယူဒၤ, အံၣ်စရ့လး, ဒီးယရူၤၡလ့ၣ်လီၤ. 20 ဒီးယွၤ ဒုးနဲၣ်ယၤ လၢပှၤမၤတၢ်သ့ဖိ လွံၢ်ဂၤလီၤ. 21 ဒီးယစံး, ပှၤတဖၣ်အံၤ ဟဲမၤ မနုၤတမံၤလဲၣ်. ဒီးအဝဲဒၣ် ကတိၤတၢ်, ဒီးစံးဝဲဒၣ်, အဝဲသ့ၣ်တဖၣ်အံၤ မ့ၢ်တၢ်အနၢၤတဖၣ် လၢအမၤလီၤပြံလီၤပြါ ယူဒၤ တုၤပှၤတမိာ်ထီၣ်ဘၣ်အခိၣ် နီတဂၤဘၣ်. မ့မ့ၢ်အဝဲသ့ၣ်တဖၣ်အံၤ ဟဲဃါအီၤ, ဒ်သိး အကတ့ၢ်လီၤကွံာ် ပှၤကလုာ်တဖၣ် အနၢၤ လၢအပာ်ဘျၢၣ်ထီၣ် အနၢၤ လၢယူဒၤ အကီၢ်ဖီခိၣ် ဒ်သိး အကမၤလီၤပြံလီၤပြါအီၤလီၤ.


လံာ်စကၤရယၤ. Zechariah 2

1 ဒီးယကျ့ထီၣ် ယမဲာ်, ဒီးကွၢ်တၢ်, ဒီးကွၢ်ကွၢ်, ပှၤကညီ အိၣ်ဒီး နီၣ်ထိၣ်ပျံၤ လၢအစုပူၤလီၤ. 2 ဒီးယစံး, နသါ ကလဲၤဆူလဲၣ်. ဒီးအဝဲဒၣ် စံးဘၣ်ယၤ, ယလဲၤထိၣ် ယရူၤၡလ့ၣ်လီၤ. အဒီၣ်ဃီၤ မ့ၢ်ဒ်လဲၣ်, ဒီးအထီ မ့ၢ်ဒ်လဲၣ်န့ၣ် ဒ်သိး ယကထံၣ်ဘၣ်လီၤ. 3 ဒီးကွၢ်ကွၢ်, ကလူး လၢအကတိၤတၢ် ဒီးယၤ ဟးထီၣ်ဝဲ, ဒီးကလူးအဂၤတဂၤ လဲၤထီၣ်သဂၢၢ်အီၤလီၤ. 4 ဒီးစံးဘၣ်အီၤ, ဃ့ၢ်ကတိၤတၢ် ဒီးပှၤဖိၣ်သၣ်ခွါတဂၤန့ၣ် ဒီးစံး, ပှၤ ကအိၣ်ဝဲဆိးဝဲ လၢယရူၤၡလ့ၣ် အပူၤ, ဒ်လၢသဝီ လၢအခိၣ်ဒူ တအိၣ်ဘၣ် အသိး, လၢပှၤကညီ ဒီးဆၣ်ဖိကီၢ်ဖိ အဒၢဂီၢ်မုၢ် အိၣ်လၢအသးကံၢ်ပူၤ အဃိလီၤ. 5 ဒီးယွၤ စံးဝဲဒၣ်, ယဲဒၣ်အံၤ ယကကဲထီၣ် အခိၣ်ဒူ မ့ၣ်အူ ဝးတရံးအီၤ, ဒီးယကကဲထီၣ် တၢ်လၤကပီၤ လၢအသးကံၢ်ပူၤလီၤ. 6 ဟဲး, ဟဲး, ဃ့ၢ်ထီၣ်ကွံာ် လၢကီၢ်လၢကလံၤစိး တခီတက့ၢ်. ယွၤ စံးဝဲဒၣ်. အဂ့ၢ်ဒ်အံၤ, ယမၤလီၤပြံလီၤပြါ သု ဒ်မူခိၣ်အကလံၤ လွံၢ်ခီ အသိးန့ၣ်လီၤ, ယွၤ စံးဝဲဒၣ်. 7 ဟဲး, မၤပူၤမၤဖျဲးနသး တက့ၢ်, စံယိၣ် လၢအအိၣ်ဝဲဆိးဝဲ ဒီးဘၤဘူၤလိၣ် အဖိမုၣ်တဂၤဧၢ. 8 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ စံးဒ်အံၤ, လၢတၢ်လၤကပီၤ အလီၢ်ခံန့ၣ် မၢလီၤယၤဆူ ပှၤကလုာ်တဖၣ် လၢအမၤန့ၢ်ဆူၣ် သုအအိၣ်လီၤ. မ့မ့ၢ် ပှၤလၢအထိးဘၣ်သုန့ၣ် ထိးဘၣ် အမဲာ်ပှၤဖိလီၤ. 9 အဂ့ၢ်ဒ်အံၤ, ကွၢ်ကွၢ်, ယကထိၣ်ဝး ယစု လၢအဖီခိၣ်, ဒီးအဝဲသ့ၣ် ကကဲထီၣ် တၢ်ဂုာ်ဆူၣ်ပျီဆူၣ် လၢအကုၢ်အပှၤ အဂီၢ်လီၤ. ဒီးသုကသ့ၣ်ညါ လၢတၢ်သုးမုၢ်ဂီၢ်မုၢ်အယွၤ မၢလီၤယၤလီၤ. 10 အုၣ်တၢ် ဒီးသးခု တက့ၢ်, စံယိၣ် အဖိမုၣ်ဧၢ. အဂ့ၢ်ဒ်အံၤ, ကွၢ်ကွၢ်, ယဟဲ, ဒီးယကအိၣ်ကဆိး လၢနပူၤလီၤ. ယွၤ စံးဝဲဒၣ်. 11 ဒီးပှၤအါကလုာ် ကစဲဘူးအသး ဒီးယွၤ လၢမုၢ်တနံၤန့ၣ်, ဒီးကကဲထီၣ် ယပှၤဂီၢ်မုၢ်, ဒီးယကအိၣ်ကဆိး လၢနပူၤလီၤ. ဒီးနကသ့ၣ်ညါ လၢတၢ်သုးမုၢ်ဂီၢ်မုၢ်အယွၤ မၢလီၤယၤဆူ နအိၣ်လီၤ. 12 ဒီးယွၤကမၤန့ၢ် အဂီၢ်, ယူဒၤ, လၢကီၢ်စီဆှံ အပူၤ, ဒီး ကဃုထၢထီၣ် ယရူၤၡလ့ၣ်လီၤ. 13 တၢ်ညၣ်ခဲလၢာ်သ့ၣ်ဧၢ, အိၣ်ဘှီၣ်ကလာ် လၢယွၤအမဲာ်ညါ တက့ၢ်. အဂ့ၢ်ဒ်အံၤ, ထိၣ်ဂဲၤအသး လၢအအိၣ်အဆိး အလီၢ်စီဆှံ အပူၤလီၤ.


လံာ်စကၤရယၤ. Zechariah 3

1 ဒီး ဒုးနဲၣ်ယၤ လၢပှၤလုၢ်တၢ်အဒိၣ် စီၤယိၤၡူ ဆၢထၢၣ် လၢယွၤအကလူး အမဲာ်ညါ, ဒီးမုၣ်ကီၤလံၢ် ဆၢထၢၣ် လၢအစုထွဲ ဒ်သိး အကထီဒါအီၤလီၤ. 2 ဒီးယွၤ စံးဘၣ် မုၣ်ကီၤလံၢ်, မ်ယွၤသိၣ်ဃီၣ်နၤ တက့ၢ်. မုၣ်ကီၤလံၢ်ဧၢ, မ့ၢ်လံ, ယွၤလၢအဃုထၢ ယရူၤၡလ့ၣ် ဒၣ်လဲာ်န့ၣ် မ်အသိၣ်ဃီၣ်နၤ တက့ၢ်. အဝဲအံၤ မ့ၢ် မ့ၣ်ကဖး လၢတၢ်ထုးထီၣ်ကွံာ် လၢမ့ၣ်အူပူၤ, တမ့ၢ်ဘၣ်ဧါ. 3 ဒီးစီၤယိၤၡူ ကူသိး တၢ်အကူအသိး ဘၣ်အၢ, ဒီးဆၢထၢၣ် လၢကလူးတဂၤန့ၣ် အမဲာ်ညါလီၤ. 4 ဒီးစံးဆၢဝဲ, ဒီးကတိၤတၢ် ဒီးပှၤတဖၣ် လၢအဆၢထၢၣ် လၢအမဲာ်ညါ, ဒီးစံးဝဲဒၣ်, ဟံးထီၣ်ကွံာ် တၢ်အကူအသိး လၢအဘၣ်အၢ လၢအလိၤ တက့ၢ်. ဒီးစံးဘၣ်အီၤ, ကွၢ်ကွၢ်, ယဒုးလဲၤပူၤကွံာ် နတၢ်အၢ လၢနၤ, ဒီးယကဒုးကလံၤနၤ လၢတၢ်ကူတၢ်သိး လၢအလုၢ်ဒိၣ်ပှ့ၤဒိၣ်လီၤ. 5 ဒီးယစံး, မ်အပာ်ခိၣ်သလုး အကဆှီ လၢအခိၣ်တက့ၢ်. ဒီးအဝဲသ့ၣ် ပာ်ခိၣ်သလုး အကဆှီ လၢအခိၣ်, ဒီး ဒုးကူထီၣ်သိးထီၣ်အီၤ လၢတၢ်အကူ အသိးလီၤ. ဒီးယွၤအကလူး ဆၢထၢၣ်ဝဲလီၤ. 6 ဒီးယွၤအကလူး အုၣ်အသး ဒီးစီၤယိၤၡူ, ဒီးစံးဝဲဒၣ်, 7 တၢ်သုးမုၢ်ဂီၢ်မုၢ်အယွၤ စံးဒ်အံၤ, နမ့ၢ်ပိာ်ယကျဲ, ဒီးနမ့ၢ် တိၢ်န့ၢ် ယတၢ်မၤလိာ်ဒီး, နကစံၣ်ညီၣ် ယဟံၣ် ဒီးနကပၢ ယဂၢၤတဖၣ်, ဒီးယကဟ့ၣ် န ဟဲနုာ် လၢပှၤလၢအဆၢထၢၣ် ဖဲအံၤတဖၣ် အကျါလီၤ. 8 ပှၤလုၢ်တၢ်အခိၣ် စီၤယိၤၡူဧၢ, ကနၣ်တၢ်, နဲဒၣ်ဒီး နတံၤနသကိး လၢအဆ့ၣ်နီၤ လၢနမဲာ်ညါ တက့ၢ်. အဂ့ၢ်ဒ်အံၤ, မ့ၢ်ဝဲ လၢတၢ်အပနီၣ် အပှၤကညီလီၤ. အဂ့ၢ်ဒ်အံၤ, ယကဒုးဟဲထီၣ် ယခ့ယပှၤ, တၢ်အဒ့ အဖီလီၤ. 9 အဂ့ၢ်ဒ်အံၤ, ကွၢ်ကွၢ်, လၢၢ် လၢယပာ် လၢစီၤယိၤၡူ အမဲာ်ညါ တဖျၢၣ်န့ၣ်, အမဲာ်နွံတိၣ် အိၣ်လၢလၢၢ်တဖျၢၣ်န့ၣ် အလိၤလီၤ. ကွၢ်ကွၢ်, ယကကွဲးဝာ် အတၢ်ကွဲးဝာ်, ဒီး ယကပာ်ကွံာ် ကီၢ်တဘ့ၣ် အတၢ်အၢန့ၣ် လၢမုၢ်တနံၤဃီ လီၤ. တၢ်သုးမုၢ်ဂီၢ်မုၢ်အယွၤ စံးဝဲဒၣ်. 10 တၢ်သုးမုၢ်ဂီၢ်မုၢ်အယွၤ စံးဝဲဒၣ်, တၢ် လၢမုၢ်တနံၤန့ၣ် သုကိးဂၤဒဲး ကကိး တဂၤ ပှၤလၢအဃၢၤ, လၢစပံးမုၢ် အဖီလာ်, ဒီးလၢသ့ၣ်ချၢၣ်ဒၢ အဖီလာ်လီၤ.


လံာ်စကၤရယၤ. Zechariah 4

1 ဒီးကလူး လၢအကတိၤတၢ် ဒီးယၤန့ၣ် ဟဲကဒီး, ဒီး ထိၣ်ဂဲၤယၤ ဒ်ပှၤထိၣ်ဂဲၤ ပှၤလၢအမံသပ့ၤ အသိးန့ၣ်, 2 ဒီး စံးဘၣ်ယၤ, နထံၣ် လၢမနုၤတမံၤလဲၣ်. ဒီးယစံး, ယထံၣ်တၢ်, ဒီးကွၢ်ကွၢ်, မ့ၣ်အူဒၢမိၢ်ပှၢ်ထူ ဒီဖျၢၣ်ညါ, ဒီး သလၢတဖျၢၣ် လၢအဖီခိၣ်, ဒီးမ့ၣ်အူဒၢဖိ နွံဖျၢၣ် အိၣ်လၢအဖီခိၣ်, ဒီးအကျိဘိ နွံဘိ လၢအဘၣ်ဃးဒီး မ့ၣ်အူဒၢဖိ နွံဖျၢၣ် လၢအအိၣ်ဝဲ လၢအဖီခိၣ်, 3 ဒီးသ့ၣ်စၤယံးခံထံး အိၣ်ဝဲ လၢအဃၢၤ, တထံး လၢသလၢ လၢစုထွဲတခီ, ဒီးတထံး လၢသလၢ လၢစုစ့ၣ်တခီလီၤ. 4 ဒီးယကတိၤဆၢတၢ်, ဒီးယစံးဘၣ် ကလူး လၢအကတိၤတၢ် ဒီးယၤ, တၢ်အံၤတဖၣ် မ့ၢ်မနုၤတဖၣ်လဲၣ်, ယ ကစၢ်ဧၢ. 5 ဒီးကလူး လၢအကတိၤတၢ် ဒီးယၤ, စံးဆၢတၢ်, ဒီးစံးဘၣ်ယၤ, တၢ်အံၤတဖၣ် မ့ၢ်မနုၤလဲၣ်န့ၣ် နတသ့ၣ်ညါဘၣ်ဧါ. ဒီးယစံး, ယတသ့ၣ်ညါဘၣ်, ယကစၢ်ဧၢ. 6 ဒီးစံးဆၢယၤ, ဒီးကတိၤတၢ် ဒီးယၤ, ဒီးစံး, အဝဲအံၤ, မ့ၢ်ယွၤအကလုၢ် လၢစီၤစရူဘၤဘ့လး, ဒီးစံးဝဲဒၣ်, တမ့ၢ်ဘၣ် လၢတၢ်အဂံၢ်အဘါဘၣ်, တမ့ၢ်ဘၣ် လၢတၢ်အစိ အကမီၤဘၣ်, မ့ၢ်လၢယသးလီၤ, တၢ်သုးမုၢ်ဂီၢ်မုၢ်အယွၤ စံးဝဲဒၣ်. 7 ကစၢၢ်ဖးဒိၣ် တဖျၢၣ်ဧၢ, နမ့ၢ်မတၤလဲၣ်, လၢစီၤစရူဘၤဘ့လး အမဲာ်ညါန့ၣ် နကကဲထီၣ် တၢ်ပျီပူၤလီၤ. ဒီးကဟဲစိာ်လၢၢ် အခိၣ်တဖျၢၣ်, အိၣ်ဒီး တၢ်ကိးထီၣ်, မ်တၢ် အဘျုးအဖှိၣ်, မ်တၢ်အဘျုးအဖှိၣ် ဘၣ်အီၤ တက့ၢ်. 8 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 9 စီၤစရူဘၤဘ့လး အစုပာ်လီၤ ဟံၣ်တဖျၢၣ်အံၤ အခီၣ်ထံးလံ, ဒီးအစုန့ၣ် ကမၤဝံၤအီၤ, ဒီးသုကသ့ၣ်ညါ လၢတၢ်သုးမုၢ်ဂီၢ်မုၢ်အယွၤ မၢလီၤယၤ ဆူသုအိၣ်လီၤ. 10 အဂ့ၢ်ဒ်အံၤ, မ့ၢ်မတၤ တပးကဲဘၣ် တၢ်အဆံးတဖၣ် အမုၢ်တနံၤန့ၣ် တဂၤလဲၣ်. ဒီးတုၤအထံၣ်ဘၣ် နီၣ်ထူၣ်ကလာ် အပျံၤ လၢစီၤစရူဘၤဘ့လး အစုပူၤဒီး, တၢ်အမဲာ် နွံတိၣ်, လၢအဃ့ၢ်ဝ့ၤဝီၤ လၢဟီၣ်ခိၣ် ဒီဘ့ၣ်ညါန့ၣ် ကသူၣ်ခုသးခုလီၤ. 11 ဒီးယကတိၤဆၢတၢ် ဒီးယစံး, သ့ၣ်စၤယံးခံထံး လၢမၣ်အူဒၢ အမိၢ်ပှၢ် လၢစုထွဲတထံး လၢစုစ့ၣ်တထံးန့ၣ်မ့ၢ် မနုၤတဖၣ်လဲၣ်. 12 ဒီးယကတိၤတၢ် ခံဘျီတဘျီ, ဒီးစံးဘၣ်အီၤ, သ့ၣ်စၤယံးအဒ့ခံဒ့ လၢအဒုးယွၤလီၤ သိထူ လၢအပူၤဒၣ်ဝဲ လၢကျိၤန့ၣ်မ့ၢ် မနုၤတမံၤလဲၣ်. 13 ဒီးစံးဆၢယၤ ဒီးစံးဝဲဒၣ်, အဝဲအံၤ မ့ၢ်မနုၤမနုၤလဲၣ်န့ၣ် နတသ့ၣ်ညါဘၣ်ဧါ. ဒီးယစံး, ယတသ့ၣ်ညါဘၣ်, ယကစၢ်ဧၢ. 14 တုၤနုၤတစု စံးဝဲဒၣ်, အဝဲအံၤ မ့ၢ် ပှၤဒိးဖှူအသးခံဂၤ လၢအဆၢထၢၣ် လၢဟီၣ်ခိၣ် ဒီဘ့ၣ်ညါ အကစၢ် အဃၢၤန့ၣ်လီၤ.


လံာ်စကၤရယၤ. Zechariah 5

1 ဒီးယကျ့ထီၣ် ကဒီးယမဲာ်, ဒီးယကွၢ်တၢ်, ဒီးကွၢ်ကွၢ်, လံာ်အထူ လၢအယူၤဝဲ တထူလီၤ. 2 ဒီးအဝဲဒၣ် စံးဘၣ်ယၤ, နထံၣ်ဘၣ် လၢမနုၤတမံၤလဲၣ်. ဒီးယစံး, ယထံၣ်ဘၣ် လံာ်အထူ လၢအယူၤဝဲ တထူလီၤ. အထီန့ၣ် အပျၢ်ခံဆံ, ဒီးအဒီၣ်ဃီၤန့ၣ် ဆံဆဲၣ်ပျၢ်လီၤ. 3 ဒီးစံးဘၣ်ယၤ, အဝဲအံၤ မ့ၢ်တၢ်ဆိၣ်အၢ လၢအလဲၤထီၣ် လၢကီၢ် ဒီဘ့ၣ်ညါ အပူၤလီၤ. အဂ့ၢ်ဒ်အံၤ, ကယဲၢ် ပှၤ လၢအဟုၣ်တၢ် တဂၤလၢ်လၢ်န့ၣ် တၢ်ကမၤဟးဂီၤအီၤ လၢအအံၤတခီ, ဒ်အဝဲန့ၣ် အသိး, ဒီးပှၤလၢအဆိၣ်တၢ် တဂၤလၢ်လၢ်န့ၣ် တၢ်ကမၤဟးဂီၤအီၤ လၢအန့ၣ်တခီ, ဒ်အဝဲန့ၣ် အသိးလီၤ. 4 တၢ်သုးမုၢ်ဂီၢ်မုၢ်အယွၤ စံးဝဲဒၣ်, ယဒုးဟဲထီၣ်အီၤ, ဒီး ကလဲၤနုာ် လၢပှၤဟုၣ်တၢ်အဟံၣ်ပူၤ, ဒီးလၢပှၤ လၢအဆိၣ်တၢ် လၢယမံၤ အမဲာ်ညါ တတီဘၣ် အဟံၣ်ပူၤ, ဒီးကအိၣ်ဝဲ လၢအဟံၣ် အသးကံၢ်ပူၤ, ဒီးကအီၣ်ကွံာ်အီၤ အိၣ်ဒီး အသ့ၣ်ဧိၤဝၣ်ဧိၤ, ဒီးအလၢၢ်ဧိၤလ့ဧိၤလီၤ. 5 ဒီးကလူး လၢအကတိၤတၢ် ဒီးယၤတဂၤန့ၣ် ဟဲထီၣ်ဒီး စံးဘၣ်ယၤ, ကျ့ထီၣ်လၢ်နမဲာ်, ဒီးတၢ်အံၤ လၢအဟဲထီၣ် မ့ၢ်မနုၤမနုၤလဲၣ်န့ၣ် ကွၢ်တက့ၢ်. 6 ဒီးယစံး, အဝဲအံၤ မ့ၢ်မနုၤတမံၤလဲၣ်. ဒီးအဝဲဒၣ် စံးဝဲ, အဝဲအံၤ မ့ၢ်အ့ဖး လၢအဟဲထီၣ်လီၤ. ဒီးစံးဝဲဒၣ်, အဝဲသ့ၣ် ဖျါဝဲ ဒ်တၢ်အံၤသိး လၢကီၢ် ဒီဘ့ၣ်ညါလီၤ. 7 ဒီးကွၢ်ကွၢ်, စီၤပီၢ်သၣ်ပှာ် တလိၣ်, ဒီးပိာ်မုၣ်ဆ့ၣ်နီၤ လၢအ့ဖး အပူၤန့ၣ် အိၣ်ဝဲတဂၤလီၤ. 8 ဒီးစံးဝဲဒၣ်, အဝဲအံၤ မ့ၢ်တၢ်အၢတၢ်သီလီၤ. ဒီးတ့ၢ်လီၤကွံာ်ပိာ်မုၣ်ဆူ အ့ဖး အသးကံၢ်ပူၤ, ဒီးကွံာ် စီၤပီၢ်သၣ်ပှာ် တလိၣ် လၢအ့ဖး အခိၣ်ထိး အဖီခိၣ်လီၤ. 9 ဒီးယကျ့ထီၣ် ယမဲာ် ဒီးယကွၢ်တၢ်, ဒီးကွၢ်ကွၢ် ပိာ်မုၣ် ခံဂၤဟဲထီၣ်, ဒီးကလံၤအိၣ်ဝဲ လၢအဒံးဆ့တဖၣ် အပူၤ လီၤ. အဂ့ၢ်ဒ်အံၤ, အိၣ်ဝဲ ဒီးအဒံးဆ့တဖၣ် ဒ်ထိၣ်ဒိၣ်အဒံးဆ့ အသိးန့ၣ်, ဒီးစိာ်ထီၣ် အ့ဖးဆူ မူခိၣ် ဒီးဟီၣ်ခိၣ် ဘၢၣ်စၢၤလီၤ. 10 ဒီးယစံး လၢကလူး လၢအကတိၤတၢ် ဒီးယၤတဂၤ, အဝဲသ့ၣ်အံၤ စိာ်ထီၣ် အ့ဖး ဆူလဲၣ်. 11 ဒီးစံးဘၣ်ယၤ, ဒ်သိး အကမၤ ဟံၣ်တဖျၢၣ် လၢအဂီၢ် လၢကီၢ်ၡံနၢ် အပူၤလီၤ. ဒီးကအိၣ်ဝဲဆိးဝဲ, ဒီးတၢ်ကပာ် အီၤဖဲန့ၣ် လၢအလီၢ်ဒၣ်ဝဲလီၤ.


လံာ်စကၤရယၤ. Zechariah 6

1 ဒီးယကျ့ထီၣ် ကဒီးယမဲာ်, ဒီးယကွၢ်တၢ်, ဒီးကွၢ်ကွၢ်, လ့ၣ်ကဟၣ် လွံၢ်ဆိ ဟဲထီၣ် လၢကစၢၢ် ခံဖျၢၣ် အကဆူး ပူၤ, ဒီးကစၢၢ်တဖၣ်န့ၣ်မ့ၢ် ကစၢၢ်တိၢ်ဘီလီၤ. 2 ဒီးလ့ၣ်ကဟၣ် အခီၣ်ထံးတဆိ အိၣ်ဒီး ကသ့ၣ်ဂီၤတဖၣ်, ဒီးလ့ၣ်ကဟၣ် ခံဆိတဆိန့ၣ် အိၣ်ဒီး ကသ့ၣ်သူတဖၣ်, 3 ဒီးလ့ၣ်ကဟၣ် သၢဆိတဆိန့ၣ် အိၣ်ဝဲဒီး ကသ့ၣ်ဝါတဖၣ်, ဒီးလ့ၣ်ကဟၣ် လွံၢ်ဆိတဆိန့ၣ် အိၣ်ဝဲဒီး ကသ့ၣ် ကံၣ်စံၣ်ပိၣ် လၢအလဲၤတၢ်ချ့လီၤ. 4 ဒီးယကတိၤတၢ်, ဒီးစံး လၢကလူး လၢအကတိၤတၢ် ဒီးယၤန့ၣ်, အဝဲအံၤ မ့ၢ်မနုၤတဖၣ်လဲၣ်, ယကစၢ်ဧၢ. 5 ဒီးကလူးတဂၤ စံးဆၢတၢ် ဒီးစံးဘၣ်ယၤ, အဝဲအံၤ မ့ၢ်မူခိၣ်အသး လွံၢ်ဂၤ လၢအဟးထီၣ်ဝဲ လၢအဆၢထၢၣ် လၢဟီၣ်ခိၣ် ဒီဘ့ၣ်ညါ အကစၢ် အမဲာ်ညါလီၤ. 6 တၢ်အိၣ်ဒီး ကသ့ၣ်သူတဖၣ်န့ၣ် လဲၤဝဲဆူ ကီၢ်လၢကလံၤစိး တခီ, ဒီး ကသ့ၣ်ဝါတဖၣ်န့ၣ် လဲၤပိာ်အခံ, ဒီးကသ့ၣ်ကံၣ်စံၣ်ပိၣ်တဖၣ်န့ၣ် လဲၤဝဲဆူ ကီၢ် လၢကလံၤထံး တခီလီၤ. 7 ဒီးကသ့ၣ် လဲၤတၢ်ချ့တဖၣ်န့ၣ် လဲၤထီၣ်ဝဲ, ဒီးဃ့ဝဲ ဒ်သိး အကလဲၤဟးဝ့ၤဝီၤတၢ် လၢထံဧိၤကီၢ်ဧိၤ ဒီဘ့ၣ်ညါ, ဒီးအဝဲဒၣ် စံးဝဲဒၣ်, လဲၤထီၣ်ဟးဝ့ၤဝီၤ လၢထံဧိၤကီၢ်ဧိၤ ဒီဘ့ၣ်ညါ တက့ၢ်. အဝဲသ့ၣ် လဲၤဟးဝ့ၤဝီၤ လၢထံဧိၤကီၢ်ဧိၤ ဒီဘ့ၣ်ညါလီၤ. 8 ဒီးကိးထီၣ်ဝဲဆူယၤ, ဒီးကတိၤတၢ် ဒီးယၤ, ဒီးစံးဝဲဒၣ်, ကွၢ်ကွၢ်, အဝဲသ့ၣ် လၢအလဲၤထီၣ်ဆူ ကီၢ် လၢကလံၤစိးတဖၣ်န့ၣ် မၤမုာ်ထီၣ်က့ၤလံ ယသး လၢကီၢ် လၢကလံၤစိး အပူၤလံလီၤ. 9 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 10 ဟံးန့ၢ် ပှၤလၢပှၤကဲကုၢ်အကျါ, လၢစီၤဃ့လဒဲၤ, ဒီးစီၤတိၤဘံယၤ, ဒီး စီၤယဒၤယၤ လၢအဟဲထီၣ် လၢဘၤဘူၤလိၣ်, ဒီးဟဲနဲ လၢမုၢ်တနံၤဃီ, လဲၤနုာ်ဒၣ်လဲာ် လၢစီၤစဖါနယၤ အဖိခွါ စီၤယိၤၡံယၤ အဟံၣ်ပူၤ, 11 ဒီးဟံးန့ၢ် စ့, ဒီးထူ, ဒီးထ့ခိၣ်သလုးတဖၣ်, ဒီးဒုးကုာ်ခိၣ် သလုး လၢပှၤလုၢ်တၢ်အခိၣ် စီၤယိၤစါဒး အဖိခွါ စီၤယိၤၡူ, 12 ဒီးကတိၤတၢ် ဒီးအီၤ, ဒီးစံး, တၢ်သုးမုၢ်ဂီၢ်မုၢ်အယွၤ စံးဒ်အံၤ, ဒီးစံးဝဲဒၣ်, ကွၢ်ကွၢ်, ပှၤကညီ လၢအမံၤ မ့ၢ်တၢ်အဒ့အဖီတဂၤ, ဒီးကမဲထီၣ် လၢအလီၢ်ဒၣ်ဝဲတပူၤ, ဒီးကမၤထီၣ် ယွၤအတၢ်လုၢ်ဟံၣ်လီၤ. 13 ဒီးအဝဲဒၣ် ကမၤထီၣ် ယွၤအနူၢ်အစီၤ, ဒီးကအိၣ်ဒီး တၢ်အလၤကပီၤ, ဒီးကဆ့ၣ်နီၤ ဒီးစံၣ်ညီၣ်တၢ် လၢအလီၢ်ပစိာ် အဖီခိၣ်, ဒီးကကဲထီၣ် ပှၤလုၢ်တၢ်အဒိၣ် လၢအလီၢ်ပစိာ် အဖီခိၣ်, ဒီးတၢ်ဃူတၢ်ဖိး အတၢ်ဒုးကူၣ်တၢ်န့ၣ် ကအိၣ်ဝဲ လၢခံမံၤ အဘၢၣ်စၢၤလီၤ. 14 ဒီးခိၣ်သလုးတဖၣ်န့ၣ် ကအိၣ် လၢစီၤဃ့လ့ၣ်, ဒီးစီၤတိၤဘံယၤ, ဒီးစီၤယဒၤယၤ, ဒီးစီၤစဖါနယၤ အဖိခွါ စီၤဃ့ၣ်တဖၣ် အဂီၢ်, လၢနီၣ်သ့ၣ်နီၣ်ထီၣ်က့ၤ တၢ်အဂီၢ် လၢယွၤအတၢ်လုၢ်ဟံၣ်ပူၤလီၤ. 15 ဒီးပှၤလၢအအိၣ်ဝဲ လၢအယံၤန့ၣ် ကဟဲမၤထီၣ် ယွၤအတၢ်လုၢ်ဟံၣ်, ဒီးသုကသ့ၣ်ညါ လၢတၢ်သုးမုၢ်ဂီၢ်မုၢ်အယွၤ မၢလီၤ ယခံဆူ သုအိၣ်လီၤ. ဒီးသုမ့ၢ်ဒိကနၣ် ယွၤ သုကစၢ်အကလုၢ် သပှၢ်တၢၢ်ဒီး, တၢ်ကမၤအသးလီၤ.


လံာ်စကၤရယၤ. Zechariah 7

1 ဒီးတၢ်မၤအသး လၢစီၤပၤဒၤရယါဝ့ၣ် အနံၣ်လွံၢ်နံၣ် တနံၣ်, လါခွံလါတလါ, ကံစလ့ၤထီၣ် လွံၢ်နံၤတနံၤန့ၣ် ယွၤအကလုၢ်ဘၣ် စီၤစကၤရယၤ, 2 ဖဲအကတီၢ် လၢပှၤဘ့ၤသ့လးဖိ မၢလီၤ စီၤၡၤရ့စၢ်, ဒီးစီၤရ့က့ၣ်လ့မ့း ဒီး အပှၤကညီတဖၣ် ဆူ ယွၤအဟံၣ်ပူၤ ဒ်သိး အကဃ့ကညး ယွၤ, 3 ဒီးဒ်သိး အကကတိၤတၢ် ဒီးပှၤလုၢ်တၢ်အဒိၣ် လၢအအိၣ်ဝဲ လၢတၢ်သုးမုၢ်ဂီၢ်မုၢ်အယွၤ အဟံၣ်ပူၤ, ဒီးဝံတဖၣ်, ဒီးစံး, ယဘၣ်ဟီၣ်ဒၣ်တၢ် လၢလါယဲၢ်လါတလါ အပူၤ ဒ်ယမၤတ့ၢ် အါနံၣ်အါလါ အသိးန့ၣ် စ့ၢ်ကီးဧါ. 4 ဒီးတၢ်သုးမုၢ်ဂီၢ်မုၢ်အယွၤ အကလုၢ်ဘၣ်ယၤ ဒီးစံးဝဲဒၣ်, 5 ကတိၤတၢ် ဒီးပှၤဂီၢ်မုၢ် လၢထံဧိၤကီၢ်ဧိၤ အပူၤ ခဲလၢာ်, ဒီးပှၤလုၢ်တၢ်အဒိၣ်တဖၣ်, ဒီးစံး, လၢသုဒုၣ် တၢ်အီၣ်, ဒီးဟီၣ် လၢလါယဲၢ်လါတလါ အပူၤ, ဒီးလၢလါနွံလါတလါ အပူၤ, အနံၣ်နွံဆံ အတီၢ်ပူၤန့ၣ်မ့ၢ် သုဒုၣ် တၢ်အီၣ် သပှၢ်တၢၢ် လၢယဃိစ့ၢ်ကီးဧါ. 6 ဒီးတုၤသုအီၣ်တၢ် ဒီးအီတၢ်, သုအီၣ်ဒၣ်သုတၢ်, ဒီး သုအီဒၣ်သုတၢ်, တမ့ၢ်ဘၣ်ဧါ. 7 အဝဲန့ၣ်မ့ၢ် တၢ်ကတိၤ လၢယွၤကိးထီၣ် လၢဝံ လၢအခီၣ်ထံးတဖၣ် အစုပူၤ, ဖဲအကတီၢ် လၢပှၤအိၣ်ဝဲဆိးဝဲ လၢယရူၤၡလ့ၣ် အပူၤ, ဒီးလၢဝ့ၢ်တဖၣ် အိၣ်ဝးတရံးအီၤ, ဒီး ဘီၣ်ထီၣ်ညီထီၣ်, ဖဲပှၤအိၣ်ဝဲဆိးဝဲ လၢကလံၤထံးတခီ, ဒီးလၢတၢ်ပျီပူၤန့ၣ်, တမ့ၢ်ဘၣ်ဧါ. 8 ဒီးယွၤအကလုၢ် ဘၣ် စီၤစကၤရယၤ ဒီးစံးဝဲဒၣ်, 9 တၢ်သုးမုၢ်ဂီၢ်မုၢ်အယွၤ စံးဒ်အံၤ, ဒီးစံးဝဲဒၣ်, စံၣ်ညီၣ်တၢ်တီ, ဒီးဟ့ၣ် တၢ်ဘျုးတၢ်ဖှိၣ်, ဒီးတၢ်သးကညီၤ, တဂၤလၢအဒီပုၢ်ဝဲၢ် တဂၤလၢအဒီပုၢ်ဝဲၢ် တက့ၢ်. 10 ဒီးသုသုတမၤအၢ ပှၤမုၣ်ကမဲ, ဒီးပှၤဖိၣ်ဃဲ, ဒီးပှၤတခီဘီမုၢ်ဖိ, ဒီးပှၤဖှီၣ်ဖိယာ်ဖိ တဂ့ၤ. ဒီးသုသု တဆိကမိၣ် လၢသုသးကံၢ်ပူၤ လၢတၢ်အၢထီဒါ သုဒီပုၢ်ဝဲၢ် နီတဂၤ တဂ့ၤ. 11 ဘၣ်ဆၣ်ဒီး ဒိကနၣ်တၢ်န့ၣ် အဝဲသ့ၣ် ဂ့ၢ်လိာ်ဘှီလိာ်ဝဲ, ဒီးပူထီၣ် သတးဒီး, ဃၣ်ဒူၣ်ချၢအသး, ဒီးပာ်ကီ အနၢ် ဒ်သိးအသု တကနၣ်တၢ် တဂ့ၤလီၤ. 12 ဒီးပာ်အသး ဒ်လၢၢ်ကျ့တၢ်မျၢ် အသိး, ဒ်သိးအသု တနၢ်ဟူ တၢ်သိၣ်တၢ်သီ, ဒီးတၢ်ကတိၤ လၢယွၤဟ့ၣ်ယုၢ်ဝဲ လၢအသး လၢဝံအခီၣ်ထံးတဖၣ် အစုပူၤ တဂ့ၤ. မၤသးဒ်န့ၣ်ဒီး တၢ်သးထီၣ်ဖးဒိၣ် ဟဲထီၣ် လၢတၢ်သုးမုၢ်ဂီၢ်မုၢ်အယွၤ အအိၣ်လီၤ. 13 ဒီးတုၤအကိးထီၣ်ဒီး, တၢ်မၤအသး လၢအတၢ်တကနၣ်ဘၣ်တၢ်ဘၣ်, ဒီးအဝဲသ့ၣ်တဖၣ်န့ၣ် ကကိးထီၣ် ဒီးယတကနၣ်ဘၣ် ဒ်န့ၣ် အသိးလီၤ, တၢ်သုးမုၢ်ဂီၢ်မုၢ်အယွၤ စံးဝဲဒၣ်. 14 ဒီးယကမၤလီၤပြံလီၤပြါအီၤ လၢကလံၤသဝံး လၢကယဲၢ် ပှၤကလုာ်တဖၣ် အကျါ လၢအတသ့ၣ်ညါဘၣ်ဝဲဘၣ်. ဒီးဒ်န့ၣ်အသိး ထံဧိၤကီၢ်ဧိၤ အိၣ်သယုၢ် လၢအလီၢ်ခံ, ဒီးပှၤတလဲၤတၢ် တက့ၤတၢ် လၢအပူၤဘၣ်. အဂ့ၢ်ဒ်အံၤ, မၤသယုၢ်တ့ၢ် ထံခုၣ်ကီၢ်မုာ်န့ၣ်လီၤ.


လံာ်စကၤရယၤ. Zechariah 8

1 ဒီးတၢ်သုးမုၢ်ဂီၢ်မုၢ်အယွၤ အကလုၢ်ဘၣ်ယၤ, ဒီးစံးဝဲဒၣ်, တၢ်သုးမုၢ်ဂီၢ်မုၢ်အယွၤ စံးဝဲ ဒ်အံၤ, 2 ယသးဆူၣ် လၢစံယိၣ် အဂီၢ် ဆူၣ်ဆူၣ်ကလဲာ်, မ့ၢ်မး, ယသးဆူၣ် လၢအဂီၢ် လၢသးကဲၤထီၣ်ဖးဒိၣ်လီၤ. 3 ယွၤ စံးဒ်အံၤ, ယဟဲက့ၤဆူ စံယိၣ်, ဒီးယကအိၣ်ကဆိး လၢယရူၤၡလ့ၣ် အသးကံၢ်ပူၤ, ဒီးတၢ်ကကိး ယရူၤၡလ့ၣ် လၢတၢ်မ့ၢ်တၢ်တီ အဝ့ၢ်, ဒီးတၢ်သုးမုၢ်ဂီၢ်မုၢ်အယွၤ အကစၢၢ် လၢကစၢၢ်စီဆှံလီၤ. 4 တၢ်သုးမုၢ်ဂီၢ်မုၢ်အယွၤ စံးဒ်အံၤ, ပှၤသးပှၢ်ပိာ်ခွါ ဒီးပှၤသးပှၢ်ပိာ်မုၣ်, ကဆ့ၣ်နီၤ လၢယရူၤၡလ့ၣ် အကျဲပူၤ, တဂၤဒီးအနီၣ်ထိးဘိ လၢအစုပူၤ, တဂၤလၢအနီၣ်ထိးဘိ လၢအစုပူၤ လၢအသးပှၢ်တ့ၢ် အဃိလီၤ. 5 ဒီးဝ့ၢ်အကျဲန့ၣ် ကပှဲၤဝဲ ဒီးဖိသၣ်ပိာ်ခွါ, ဒီးဖိသၣ်ပိာ်မုၣ် လၢအလိာ်ကွဲတၢ် လၢကျဲပူၤန့ၣ်လီၤ. 6 တၢ်သုးမုၢ်ဂီၢ်မုၢ်အယွၤ စံးဝဲဒၣ်, မ့ၢ်တၢ်လီၤလး လၢပှၤဂီၢ်မုၢ်အံၤ လၢအအိၣ်လီၤတဲာ် အမဲာ်ညါ လၢမုၢ်နံၤတဖၣ် အပူၤ ဘၣ်ဆၣ်ဒီး, ကလီၤလး စ့ၢ်ကီး လၢယမဲာ်ညါဧါ, တၢ်သုးမုၢ်ဂီၢ်မုၢ်အယွၤ စံးဝဲဒၣ်. 7 တၢ်သုးမုၢ်ဂီၢ်မုၢ်အယွၤ စံးဝဲ ဒ်အံၤ, ကွၢ်ကွၢ်, ယကအုၣ်က့ၤခီၣ်က့ၤ ယပှၤဂီၢ်မုၢ် လၢကီၢ်မုၢ်ထီၣ် ဒီးလၢကီၢ်မုၢ်နုာ်, 8 ဒီးယကဟဲစိာ်အီၤ, ဒီးကအိၣ်ကဆိးဝဲ လၢယရူၤၡလ့ၣ် အပူၤ, ဒီးကကဲထီၣ် ယပှၤဂီၢ်မုၢ်, ဒီးယကကဲထီၣ် အကစၢ် လၢတၢ်မ့ၢ်တၢ်တီ အပူၤ, ဒီးလၢတၢ်တီတၢ်လိၤ အပူၤလီၤ. 9 တၢ်သုးမုၢ်ဂီၢ်မုၢ်အယွၤ စံးဒ်အံၤ, ပာ်ဆူၣ်ထီၣ်သုသး တက့ၢ်. ပှၤလၢအနၢ်ဟူတၢ် လၢမုၢ်နံၤတဖၣ်အံၤ တၢ်ကတိၤတဖၣ် လၢဝံအထးခိၣ် လၢအအိၣ်ဝဲ လၢမုၢ်တနံၤ လၢတၢ်ပာ်လီၤ တၢ်သုးမုၢ်ဂီၢ်မုၢ်အယွၤ အဟံၣ်ခီၣ်ထံး, တၢ်လုၢ်ဟံၣ် ဒ်သိး ပှၤကမၤထီၣ်ဝဲသ့ၣ်ဧၢ. 10 အဂ့ၢ်ဒ်အံၤ, လၢမုၢ်နံၤတဖၣ်န့ၣ် တချုးဘၣ်ဒံးဘၣ်ဒီး, ပှၤကညီ အဘူးအလဲ မ့ၢ်ဂ့ၤ, ဆၣ်ဖိကီၢ်ဖိ အဒၢ အဘူးအလဲ မ့ၢ်ဂ့ၤ, တအိၣ်ဘၣ်, ဒီးပှၤလၢအလဲၤထီၣ် ဟဲနုာ်န့ၣ် တၢ်အမုာ် တအိၣ်ဘၣ် လၢတၢ်အဒုၣ်အဒါ အဃိလီၤ. အဂ့ၢ်ဒ်အံၤ, ယပာ်ပှၤကညီထီဒါလိာ်အသး တဂၤဒီးတဂၤ စုာ်စုာ်လီၤ. 11 မ့မ့ၢ်ခဲကနံၣ်အံၤ, ယတမ့ၢ်လၢၤဘၣ် လၢပှၤဂီၢ်မုၢ်အံၤ လၢအအိၣ်လီၤတဲာ် အဂီၢ်, ဒ်လၢမုၢ်နံၤ လၢအခီၣ်ထံးတဖၣ် အသိးန့ၣ်ဘၣ်, တၢ်သုးမုၢ်ဂီၢ်မုၢ်အယွၤ စံးဝဲဒၣ်. 12 အဂ့ၢ်ဒ်အံၤ, တၢ်အချံ ကဘီၣ်ထီၣ်ညီထီၣ်, ဒီးစပံးမုၢ် ကသၣ်ထီၣ်, ဒီးဟီၣ်ခိၣ် ကဒုးအိၣ်ထီၣ် အတၢ်, ဒီးမူခိၣ် ကဒုးလီၤစီၤ အပစီၤထံ, ဒီးယကဒုးန့ၢ်သါ ပှၤဂီၢ်မုၢ်အံၤ လၢအအိၣ်လီၤတဲာ် လၢတၢ်တဖၣ်န့ၣ် ခဲလၢာ်လီၤ. 13 ဒီးတၢ်ကမၤအသး လၢဒ်သုန့ၢ်တ့ၢ် တၢ်ဆိၣ်အၢ လၢပှၤကလုာ်တဖၣ် အကျါ အသိးန့ၣ်, ယူဒၤ အပှၤဟံၣ်ဖိ, ဒီး အံၣ်စရ့လး အပှၤဟံၣ်ဖိသ့ၣ်ဧၢ, ယကအုၣ်က့ၤခီၣ်က့ၤ သု, ဒီးသုကကဲထီၣ် တၢ်ဆိၣ်ဂ့ၤ ဒ်န့ၣ်သိးလီၤ. ပျံၤတၢ် တဂ့ၤ, ပာ်ဆူၣ်သုစု တက့ၢ်. 14 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ စံးဒ်အံၤ, တုၤသုပၢ် ထိၣ်ဂဲၤ ယသးထီၣ်ဒီး, ဒ်ယကူၣ်တၢ်မၤအၢသု ဒီးယတပီၢ်ယၢ်လီၤက့ၤဘၣ် ယသးဘၣ် အသိးန့ၣ်, တၢ်သုးမုၢ်ဂီၢ်မုၢ်အယွၤ စံးဝဲဒၣ်, 15 ယကူၣ်တၢ် လၢမုၢ်နံၤတဖၣ်အံၤ ကဒီးဒ်န့ၣ်အသိး, ယကမၤဂ့ၤ ယရူၤၡလ့ၣ် ဒီးယူဒၤ အပှၤဟံၣ်ဖိလီၤ. ပျံၤတၢ် တဂ့ၤ. 16 အအံၤ မ့ၢ်တၢ်လၢသုဘၣ်မၤတဖၣ်, ကတိၤ တၢ်မ့ၢ်တၢ်တီ တဂၤဒီးတဂၤ တက့ၢ်. စံၣ်ညီၣ် တၢ်မ့ၢ်တၢ်တီ, ဒီးတၢ်ဃူတၢ်ဖိး လၢသုပဲတရီ အပူၤန့ၣ် တက့ၢ်. 17 ဒီးကူၣ်ဆိကမိၣ် တၢ်အၢ လၢသုသးကံၢ်ပူၤ ထီဒါပှၤ လၢသုဃၢၤ နီတဂၤတဂ့ၤ, ဒီးအဲၣ်ဒိးဆိၣ် တၢ်တတီဘၣ် တဂ့ၤ. အဂ့ၢ်ဒ်အံၤ, တၢ်န့ၣ်တဖၣ် ယသးဟ့အီၤခဲလၢာ် လီၤ, ယွၤ စံးဝဲဒၣ်. 18 ဒီးတၢ်သုးမုၢ်ဂီၢ်မုၢ်အယွၤ အကလုၢ်ဘၣ်ယၤ ဒီးစံးဝဲဒၣ်, 19 တၢ်သုးမုၢ်ဂီၢ်မုၢ်အယွၤ စံးဒ်အံၤ, လါလွံၢ်လါတလါ အတၢ်ဒုၣ်တၢ်အီၣ်, ဒီးလါယဲၢ်လါတလါ အတၢ်ဒုၣ်တၢ်အီၣ်, ဒီးလါနွံလါတလါ အတၢ်ဒုၣ်တၢ်အီၣ်, ဒီးလါဆံဆဲၣ်လါတလါ အတၢ်ဒုၣ်တၢ်အီၣ်န့ၣ် ကကဲထီၣ် တၢ်သူၣ်ဖှံသးညီ, ဒီးတၢ်သူၣ်ခုသးခု, တၢ်မၤဘူၣ်နံၤတဖၣ် ဒၣ်လဲာ် လၢယူဒၤ အပှၤဟံၣ်ဖိ အဂီၢ်လီၤ. မၤသးဒ်န့ၣ်ဒီး အဲၣ် တၢ်မ့ၢ်တၢ်တီ, ဒီးတၢ်ဃူတၢ်ဖိး တက့ၢ်. 20 တၢ်သုးမုၢ်ဂီၢ်မုၢ်အယွၤ စံးဝဲ ဒ်အံၤ, ပှၤဂီၢ်မုၢ် ဒီးပှၤဝ့ၢ်ဖိ လၢအါဝ့ၢ် ကဟဲဒံးလီၤ. 21 ဒီးပှၤအိၣ်ဝဲဆိးဝဲ လၢဝ့ၢ်တဖျၢၣ် အပူၤ ကလဲၤဆူ အဂၤတဖျၢၣ် ဒီးစံး, လဲၤဃ့ကညး သကိး ယွၤ ချ့ချ့, ဒီးဃုသကိး တၢ်သုးမုၢ်ဂီၢ်မုၢ်အယွၤ တက့ၢ်. ယကလဲၤလီၤ, ယဲဒၣ်လဲာ် စ့ၢ်ကီး လီၤ. 22 ဒီးပှၤအါကလုာ် ဒီးပှၤကလုာ်ဆူၣ်တဖၣ် ကဟဲဃု တၢ်သုးမုၢ်ဂီၢ်မုၢ်အယွၤ လၢယရူၤၡလ့ၣ် အပူၤ, ဒီးဃ့ကညး ယွၤလီၤ. 23 တၢ်သုးမုၢ်ဂီၢ်မုၢ်အယွၤ စံးဒ်အံၤ, တၢ် လၢမုၢ်နံၤတဖၣ်န့ၣ် ပှၤဆံဆဲၣ်ဂၤ လၢပှၤကလုာ် ခဲလၢာ် အကျါန့ၣ် ကဟံးဃာ်တၢ်, ကဟံးဃာ်ဒၣ်လဲာ် ပှၤယူဒၤဖိတဂၤ အဆ့အသရ့ၤ, ဒီးစံး, ပကလဲၤတၢ် ဒီးသုလီၤ. အဂ့ၢ်ဒ်အံၤ, ပနၢ်ဟူ လၢကစၢ် အိၣ်ဝဲဒီးသုလီၤ.


လံာ်စကၤရယၤ. Zechariah 9

1 တၢ်အကလုၢ်လီၤ, ယွၤအကလုၢ်ထီဒါ ဃၤဒြး, ဒီးဒၤမ့ၤစ့း ကမ့ၢ် အအိၣ်ဘှံး အလီၢ်လီၤ. အဂ့ၢ်ဒ်အံၤ, ပှၤကညီ ဒီးအံၣ်စရ့လး အပှၤဒူၣ်ဖိခဲလၢာ် ဒိးအမဲာ်ဆူ ယွၤအအိၣ်လီၤ. 2 ဒီးဃမါသး လၢအအိၣ်ဝဲ လၢအဃၢၤ, ဒီးစိၢ် ဒီးစံဒိၣ် လၢအကူၣ်တၢ်သ့ဖးဒိၣ် အဃိလီၤ. 3 ဒီးစိၢ်မ့ၢ်မၤထီၣ် တိာ်တဖျၢၣ် လၢအဂီၢ်ဒၣ်ဝဲ, ဒီးပာ်ဖှိၣ် စ့ ဒ်ဟီၣ်ခိၣ်အကမူၣ် အသိး, ဒီးထူစီ ဒ်ကျဲအကပံာ် အသိးန့ၣ် ဘၣ်ဆၣ်ဒီး, 4 ကွၢ်ကွၢ်, ယွၤ ကဟီထီၣ်ကွံာ်အီၤ ဒီး ကတ့ၢ်လီၤကွံာ် အစုလီၢ်အခီၣ်ခိၣ် လၢပီၣ်လဲၣ်ပူၤ, ဒီးမ့ၣ်အူ ကအီၣ်ကွံာ်အီၤ အကစၢ်ဒၣ်ဝဲန့ၣ်လီၤ. 5 အၤၡကလိၣ် ကထံၣ်ဘၣ်ဝဲ, ဒီးပျံၤတၢ်, ဂါစၤ စ့ၢ်ကီး ဒီးကဘၣ် တၢ်ဆိးကဲးဖးဒိၣ်, ဒီးဧ့ကြိၣ် စ့ၢ်ကီး လီၤ. အဂ့ၢ်ဒ်အံၤ, အတၢ်မုၢ်လၢ်န့ၣ် ကမဲာ်ဆှးလီၤ. ဒီးစီၤပၤ ကဟါမၢ် လၢဂါစၤ အပူၤ, ဒီးပှၤတအိၣ်တဆိးလၢၤဘၣ် လၢအၤၡကလိၣ် အပူၤဘၣ်. 6 ဒီးပှၤဒၢသမူအဖိ ကအိၣ် လၢအၤစဒိး အပူၤ, ဒီးယကဒီၣ်တဲာ်ကွံာ် ပှၤဖလ့ၡသးဖိ အတၢ်ပာ် အသးထီၣ်ထီန့ၣ်လီၤ. 7 ဒီးယကဟံးထီၣ်ကွံာ် အသွံၣ် လၢအကိာ်ပူၤ, ဒီး အတၢ်သးဘၣ်အၢ လၢအမဲအကဆူး အပူၤ, ဒီးအဝဲဒၣ် ကအိၣ်လီၤတဲာ်ဝဲ လၢပကစၢ် အဂီၢ် စ့ၢ်ကီး, ဒီးကမၤသး ဒ်ပဒိၣ်ဖးဒိၣ် အသိး လၢယူဒၤ အပူၤ, ဒီးပှၤဧ့ကြိၣ်ဖိ ကမၤသး ဒ်ပှၤယဘူၣ်ဖိ အသိးန့ၣ်လီၤ. 8 ဒီးယကသူၣ်ဒဲ လၢယဟံၣ်အဃၢၤ လၢပှၤသုးမုၢ် အဃိ, ဒ်သိး ပှၤသုတခီဂာ်ဝဲ, ဒီးဟဲက့ၤ တဂ့ၤ. ဒီးပှၤမၤအၢတၢ် တခီဂာ်လၢၤဘၣ် အီၤဘၣ်. အဂ့ၢ်ဒ်အံၤ, ခဲကနံၣ်အံၤ ယကွၢ်တၢ် လၢယမဲာ်လီၤ. 9 စံယိၣ် အဖိမုၣ်ဧၢ, သူၣ်ဖှံသးညီ ဒိၣ်ဒိၣ်ကလဲာ် တက့ၢ်. ယရူၤၡလ့ၣ် အဖိမုၣ်ဧၢ, ကိးပသူထီၣ် တက့ၢ်. ကွၢ်ကွၢ်, နစီၤပၤ ဟဲဆူ နအိၣ်လီၤ. တီဝဲလိၤဝဲ, ဒီးအုၣ်က့ၤခီၣ်က့ၤ တၢ်လီၤ. အသူၣ်စူၤအသးစူၤ, ဒီးဒိးကသ့ၣ်ယီၤ, ကသ့ၣ်ယီၤ အသးစၢ်ဒၣ်လဲာ်, ကသ့ၣ်ယီၤမိၢ်အဖိလီၤ. 10 ဒီးယကဒီၣ်တဲာ်ကွံာ် လ့ၣ်ကဟၣ် လၢအ့ဖရဲၣ် အပူၤ, ဒီးကသ့ၣ် လၢယရူၤၡလ့ၣ် အပူၤ, ဒီးဒုးတၢ်အချံၣ်ကဘၣ် တၢ်ဒီၣ်တဲာ်ကွံာ်အီၤလီၤ. ဒီးအဝဲဒၣ် ကမၤလိာ် တၢ်ဃူတၢ်ဖိး လၢပှၤကလုာ်တဖၣ်, ဒီးအပၢတၢ် ကအိၣ် လၢပီၣ်လဲၣ်တပူၤ ပၢၢ်လၢပီၣ်လဲၣ်တပူၤ, ဒီးလၢထံမိၢ်ပှၢ် ပၢၢ်လၢဟီၣ်ခိၣ် အကတၢၢ်လီၤ. 11 ဒီးယဒုးဟဲထီၣ် နပှၤဃိာ်ဖိ လၢတၢ်ပူၤ ဖဲထံတအိၣ်ဘၣ်, လၢနဂီၢ်စ့ၢ်ကီး, လၢတၢ်အၢၣ်လီၤအီလီၤ အတၢ်သွံၣ် အဃိလီၤ. 12 တၢ်မုၢ်လၢ် အပှၤဃိာ်ဖိသ့ၣ်ဧၢ, ဟဲက့ၤဆူ တိာ်ဧိၤတာ်ဧိၤအအိၣ် တက့ၢ်. တၢ် လၢမုၢ်တနံၤအံၤ ဒၣ်လဲာ်, ယစံးဘၣ်တဲဘၣ်သု လၢယကဟ့ၣ်ကၣ် သုတၢ် ခံစးလီၤ. 13 အဂ့ၢ်ဒ်အံၤ, ယသူထီၣ် ယူဒၤ လၢယဂီၢ်ဒၣ်ယဲ, ဒီးယမၤပှဲၤ ယချံၣ် လၢအ့ဖရဲၣ်, ဒီးယကထိၣ်ဂဲၤ နဖိခွါတဖၣ်, စံယိၣ်ဧၢ, ထီဒါ နဖိခွါတဖၣ်, ယၤဝၣ်ဧၢ, ဒီးယကပာ် နၤ ဒ်ပှၤအဆူၣ်တဂၤ အနးတဘ့ၣ် အသိးန့ၣ်လီၤ. 14 ဒီးယွၤ ကအိၣ်ဖျါ လၢအဖီခိၣ်, ဒီးအပျၢ် ကလဲၤထီၣ် ဒ်လီဝၢ်ဒံး အသိးန့ၣ်, ဒီးကစၢ်ယွၤ ကအူ ကွဲၤ, ဒီးကလဲၤထီၣ် ဒီးကလံၤသဝံး လၢကလံၤထံးတခီ အပူၤလီၤ. 15 တၢ်သုးမုၢ်ဂီၢ်မုၢ်အယွၤ ကအိၣ်ပှိၤအီၤ, ဒီးအဝဲသ့ၣ် ကအီၣ်တၢ်, ဒီးယီၢ်တံၢ်လီၤ နီၣ်ဘျုး အလၢၢ်တဖၣ်, ဒီးကအီတၢ်, ဒီးသီၣ်ထီၣ် ဒ်ပှၤလၢအအီစပံးထံ အသိး, ဒီးကပှဲၤဝဲ ဒ်သလၢ အသိး, ဒ်တၢ်လုၢ်လီၢ်အနၢၤ အသိးန့ၣ်လီၤ. 16 ဒီးယွၤအကစၢ် ကအုၣ်က့ၤခီၣ်က့ၤ အပှၤဂီၢ်မုၢ်, တၢ် လၢမုၢ်တနံၤန့ၣ် ကအုၣ်က့ၤခီၣ်က့ၤအီၤ ဒ်သိ ဒီးမဲာ်တဲးလဲး အသိးန့ၣ်လီၤ. အဂ့ၢ်ဒ်အံၤ, ကမၤသး ဒ်ခိၣ်သလုး အတၢ်မျၢ်တဖၣ် အသိးန့ၣ် ယူာ်ထီၣ်ထီအသး လၢအကီၢ် အဖီခိၣ်န့ၣ်လီၤ. 17 အတၢ်ဂ့ၤန့ၣ်မ့ၢ် အဆံးဒိၣ်လဲၣ်. အဃံအလၤန့ၣ်မ့ၢ် အဆံးဒိၣ်လဲၣ်. ဘုဧိၤဟုဧိၤ ကဒုးဒိၣ်ထီၣ် ပှၤဖိၣ်သၣ်ခွါ, ဒီးစပံးထံအသီ ကဒုးဒိၣ်ထီၣ် ပှၤမုၣ်လိၣ်ဘိလီၤ.


လံာ်စကၤရယၤ. Zechariah 10

1 လၢတၢ်စူၤ အကတီၢ် လၢခံတတီၤန့ၣ် ဃ့ တၢ်စူၤ လၢယွၤ, လၢယွၤ လၢအတ့လီဝၢ် အဒံး တက့ၢ်. ဒီးကဟ့ၣ် ဃဲမုၢ်, ဒီးနီၣ် လၢပှၤကိးဂၤဒဲး အဂီၢ် လၢပှၢ်လၢ်ကျါလီၤ. 2 အဂ့ၢ်ဒ်အံၤ, တၢ်ဂီၤတရၤဖး ကတိၤ တၢ်ကလီကလီ, ဒီးပှၤဖးတၢ်ဖိန့ၣ် ထံၣ်ဘၣ် တၢ်ကဘျံးကဘျၣ်, စံၣ်တဲၤတဲလီၤ တၢ်မံမီၢ် ကဘျံးကဘျၣ်, မၤမုာ်ထီၣ်က့ၤ တၢ်ကလီကလီလီၤ. မၤသးဒ်န့ၣ်ဒီး ဟးဖျိးဝဲ ဒ်သိ ဒီးမဲာ်တဲးလဲး အသိးလီၤ. အဂ့ၢ်ဒ်အံၤ, မ့ၢ် ပှၤကွၢ်သိ တအိၣ်ဘၣ်ဒီး, ဘၣ် တၢ်ကိၢ်တၢ်ဂီၤလီၤ. 3 ယသးကဲၤထီၣ်ဘၣ် ပှၤကွၢ်သိ, ဒီးယအိၣ်သကိး မဲာ်တဲးလဲးဖါလီၤ. အဂ့ၢ်ဒ်အံၤ, ယွၤ အိၣ်သကိး အသိ အမဲာ်တဲးလဲး, ယူဒၤ အပှၤဟံၣ်ဖိ, ဒီးပာ်ကဲအီၤ ဒ်အကသ့ၣ် ကဟုကညီၢ် လၢတၢ်ဒုးသုး အပူၤလီၤ. 4 လၢၢ်သနၢၣ် ဟဲထီၣ် လၢအပူၤ, နီၣ်ပျၤ ဟဲလၢအပူၤ, ချံၣ်သုး ဟဲလၢအပူၤ, ကယဲၢ် ပှၤဃ့သွဲ ကဟဲထီၣ်လၢအပူၤ တပူၤဃီလီၤ. 5 ဒီးဒ်ပှၤအဆူၣ် အသိးန့ၣ်, ကယီၢ်လီၤတံၢ်တၢ် လၢကျဲ အကပံာ်ကျါ လၢတၢ်ဒုးသုးအပူၤ, ဒီးကဒုးတၢ်လီၤ. အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ အိၣ်ဒီးအီၤလီၤ. ဒီးပှၤဒိးကသ့ၣ် မဲာ်ဆှးလီၤ. 6 ယကဒုးဆူၣ်ထီၣ် ယူဒၤ အပှၤဟံၣ်ဖိ, ဒီးယကအုၣ်က့ၤခီၣ်က့ၤ ယိၤသး အပှၤဟံၣ်ဖိ, ဒီးယကဟဲစိာ်က့ၤအီၤလီၤ. အဂ့ၢ်ဒ်အံၤ, ယသးအိၣ်အီၤလီၤ. ဒီးကမၤသး ဒ်ယတညိကွံာ်တ့ၢ်ဘၣ်အီၤ အသိးန့ၣ်လီၤ. အဂ့ၢ်ဒ်အံၤ, ယၤ ယွၤအံၤ ယမ့ၢ်အကစၢ်, ဒီးယကစံးဆၢအီၤလီၤ. 7 ဒီးအ့ဖရဲၣ် ကမၤသး ဒ်ပှၤအဆူၣ် အသိးန့ၣ်, ဒီးအသးကခု ဒ်ပှၤလၢအအီစပံးထံ အသိး, ဒီးအဖိအလံၤ ကထံၣ်ဘၣ်ဝဲ, ဒီးကသးခု, အသူၣ်ကဖှံ အသးကညီ လၢယွၤ အပူၤလီၤ. 8 ယကညိၣ်က့ၤအီၤ, ဒီးဒုးအိၣ်ဖှိၣ်ရိဖှိၣ်အီၤလီၤ. အဂ့ၢ်ဒ်အံၤ, ယပှ့ၤက့ၤအီၤလီၤ. ဒီးကအါထီၣ် ဒ်အအါထီၣ် တ့ၢ် အသိးန့ၣ်လီၤ. 9 ဒီးယကဖှံအီၤ လၢပှၤဂီၢ်မုၢ်တဖၣ် အကျါ, ဒီးကသ့ၣ်နီၣ်ထီၣ်က့ၤ ယၤ လၢထံယံၤကီၢ်ယံၤ အပူၤ, ဒီးကမူဝဲ အိၣ်ဒီး အဖိအလံၤ, ဒီးဟဲက့ၤကဒါက့ၤလီၤ. 10 ယကဒုးဟဲက့ၤထီၣ် စ့ၢ်ကီး အီၤ လၢအဲၤကူပတူး အပူၤ, ဒီးထၢဖှိၣ်အီၤ လၢအၤၡူၢ် အပူၤ, ဒီးယကဒုးဟဲနုာ်အီၤ လၢကီၢ်ကံးလဧး, ဒီးလၢလဘၤနိၣ်, ဒီးအလီၢ် တတြီၢ်ဘၣ် လၢအဂီၢ်ဘၣ်. 11 ဒီးအဝဲဒၣ် ကခီဂာ် ပီၣ်လဲၣ်, ဒီးကမၤသ့ၣ်ဖး, ဒီးတီၢ် လပီ လၢပီၣ်လဲၣ်ပူၤ, ဒီးထံမိၢ်ပှၢ် အထံယိာ်ပူၤ အထံ ကလီၤသံးကွံာ် ခဲလၢာ်လီၤ. အၤၡူၢ် အတၢ်ပာ်ထီၣ်ထီအသးန့ၣ် ကဘၣ် တၢ်ဆီၣ်လီၤအီၤ, ဒီးအဲၤကူပတူး အနီၣ်ထိး စီၤပၤ ကဟးထီၣ်ကွံာ်ဝဲလီၤ. 12 ယကဒုးဆူၣ်ထီၣ်အီၤ လၢယွၤအစုပူၤ, ဒီးကဟးဝ့ၤဝီၤတၢ် လၢယမံၤလီၤ, ယွၤ စံးဝဲဒၣ်.

1 လဘၤနိၣ်ဧၢ, အိးထီၣ် နတြဲၤ ဒ်သိး မ့ၣ်အူ ကအီၣ်ကွံာ် နသ့ၣ်ဆှိအ့ရ့း တက့ၢ်. 2 သ့ၣ်ဆှိသ့ၣ်ဧၢ, ဟီၣ်ပသူထီၣ် တက့ၢ်. အဂ့ၢ်ဒ်အံၤ, သ့ၣ်ဆှိအ့ရ့း လီၤဃံၤလံ. အဂ့ၢ်ဒ်အံၤ, တၢ်အဃံအလၤတဖၣ်န့ၣ် ဟးဂီၤလံ. သ့ထိးဖၣ်သ့ၣ်ဧၢ, ဟီၣ်ပသူထီၣ် တက့ၢ်. အဂ့ၢ်ဒ်အံၤ, သ့ၣ်ပှၢ်ဒိၣ်ကၢ် လီၤပှီၢ်ကွံာ်လံ. 3 ပှၤကွၢ်သိတဖၣ် ဟီၣ်ပသူထီၣ်န့ၣ် သီၣ်ထီၣ်, အဂ့ၢ်ဒ်အံၤ အတၢ်လၤကပီၤ ဟးဂီၤလံ, ခ့ယုၢ် ကိးပသူထီၣ်န့ၣ် သီၣ်ထီၣ်ဝဲ, အဂ့ၢ်ဒ်အံၤ, ယၢ်ဒ့ၣ် အတၢ်ပာ်ထီၣ်ထီအသးန့ၣ် ဟးဂီၤလံဝဲလံ. 4 ယွၤယကစၢ် စံးဘၣ်ယၤ, ကွၢ် သိတဖု လၢတၢ်ပာ်အီၤ လၢတၢ်မၤသံအီၤ အဂီၢ် တက့ၢ်. 5 အကစၢ်တဖၣ်န့ၣ် မၤသံအီၤ, ဒီးပာ်အသး လၢအတၢ်ဒဲးဘး တအိၣ်ဘၣ်. ဒီးပှၤလၢအဆါကွံာ်အီၤ, စံးဝဲ, မ်ယွၤဘၣ် တၢ်ဆိၣ်ဂ့ၤ တက့ၢ်. အဂ့ၢ်ဒ်အံၤ, ယထူးထီၣ်တီၤထီၣ်လီၤ. ဒီးအပှၤကွၢ်သိဖိဒၣ်ဝဲန့ၣ် တသးကညီၤဘၣ် အီၤဘၣ်. 6 အဂ့ၢ်ဒ်အံၤ, ယတသးကညီၤလၢၤဘၣ် ပှၤကီၢ်ဖိဘၣ်, ယွၤ စံးဝဲဒၣ်. ဒီးကွၢ်ကွၢ် ယကဟ့ၣ်လီၤကွံာ် ပှၤကညီ တဂၤ လၢပှၤလၢအဃၢၤ အစုပူၤ, တဂၤလၢအစီၤပၤ အစုပူၤ စုာ်စုာ်လီၤ. ဒီးကမၤဟးဂီၤကွံာ် ထံဧိၤကီၢ်ဧိၤ, ဒီးယ တမၤပူၤမၤဖျဲးဘၣ် လၢအစုပူၤဘၣ်. 7 ဒီးယကွၢ် သိတဖု လၢတၢ်ပာ်အီၤ လၢတၢ်မၤသံအီၤ အဂီၢ်, သိတဖု လၢအဘၣ်နးဘၣ်ဖှီၣ် ဒိၣ်မးနီၢ်မးလီၤ. ဒီးယ ဟံးန့ၢ် နီၣ်ထိးဘိ ခံဘိလီၤ. တဘိ ယကိး တၢ်ဘျုးတၢ်ဖှိၣ်, ဒီးတဘိ ယကိး နီၣ်စၢဃာ်, ဒီးယကွၢ် သိတဖုန့ၣ်လီၤ. 8 ဒီးယဒီၣ်တဲာ်ကွံာ် ပှၤကွၢ်သိ သၢဂၤ လၢလါတလါဃီ, ဒီးယသးဘၣ်အၢအီၤ, ဒီးအဝဲသ့ၣ် သးဘၣ်အၢ ယၤ စ့ၢ်ကီးလီၤ. 9 ဒီးယစံး, ယတကွၢ်ဘၣ် သုဘၣ်, တၢ် လၢအကသံန့ၣ် ကသံဒၣ်ဝဲ, ဒီးတၢ်လၢအကဘၣ် တၢ်ဒီၣ်တဲာ်ကွံာ်အီၤန့ၣ် ကဘၣ် တၢ်ဒီၣ်တဲာ်ကွံာ်အီၤဒၣ်ဝဲ တက့ၢ်. ဒီးတၢ်အိၣ်လီၤတဲာ်တဖၣ်န့ၣ် ကအီၣ်လိာ်အသးဒၣ်ဝဲ တဒုအညၣ် တဒုအညၣ် စုာ်စုာ် တက့ၢ်. 10 ဒီးယဟံးန့ၢ် ယနီၣ်ထိးဘိ တၢ်ဘျုးတၢ်ဖှိၣ်, ဒီးယဒီၣ်တဲာ်ကွံာ်အီၤ ဒ်သိး ယကမၤဟးဂီၤ ယတၢ်အၢၣ်လီၤအီလီၤ လၢယအၢၣ်လီၤအီလီၤ ဒီးပှၤဂီၢ်မုၢ် ခဲလၢာ်လီၤ. 11 ဒီးဟးဂီၤဝဲ လၢမုၢ်တနံၤန့ၣ်, ဒီးတၢ်နးတၢ်ဖှီၣ် အသိတဖု လၢအတိၢ်န့ၢ် ယကလုၢ်န့ၣ် သ့ၣ်ညါဝဲ လၢအမ့ၢ် ယွၤအကလုၢ်နီၢ်နီၢ်လီၤ. 12 ဒီးယစံးဘၣ်အီၤ, မ့ၢ်ဂ့ၤ လၢသုမဲာ်ညါဒီး, ဟ့ၣ်ယၤ လၢယဘူးယလဲ တက့ၢ်. ဒီးမ့တမ့ၢ်ဘၣ် ဒ်န့ၣ်ဒီး, အိၣ်ဃိကလာ် တက့ၢ်. ဒီးစီၤ စ့ သၢဆံ လၢယဘူးယလဲ အဂီၢ် လီၤ. 13 ဒီးယွၤ စံးဘၣ်ယၤ, တ့ၢ်လီၤကွံာ်အီၤဆူ ပှၤတ့သပၢၤ အအိၣ် တက့ၢ်. တၢ်အပှ့ၤ အဃံအလၤ လၢပှၤပာ်ယပှ့ၤ မးလဲၣ်. ဒီးယဟံးန့ၢ် စ့သၢဆံန့ၣ်, ဒီးယတ့ၢ်လီၤကွံာ် အီၤဆူ ပှၤတ့သပၢၤ အအိၣ် လၢယွၤအဟံၣ်ပူၤလီၤ. 14 ဒီးယဒီၣ်တဲာ်ကွံာ် ယနီၣ်ထိးဘိ နီၣ်စၢဃာ် တဘိန့ၣ်, ဒ်သိး ယကမၤဟးဂီၤကွံာ် ယူဒၤ ဒီးအံၣ်စရ့လး အဒီပုၢ်ဒီဝဲၢ် အလီၢ်န့ၣ်လီၤ. 15 ဒီးယွၤ စံးဘၣ်ယၤ, ဟံးန့ၢ်ဒံး ပှၤဟးဂီၤဖိ ကွၢ်သိတဂၤ အစုကဝဲၤ တက့ၢ်. 16 အဂ့ၢ်ဒ်အံၤ, ယကဒုးဂဲၤဆၢထၢၣ် ပှၤကွၢ်သိ လၢကီၢ်န့ၣ် အပူၤလီၤ. တၢ် လၢအကသံတ့ၢ်န့ၣ် တအိၣ်သကိးဘၣ်ဝဲဘၣ်, ဒီးတၢ်ဟးဖျိးကျဲန့ၣ် တဃုဘၣ်ဝဲဘၣ်, ဒီးတၢ်လၢအဘၣ်တူာ်န့ၣ် တမၤဘျါက့ၤဘၣ်ဝဲဘၣ်, ဒီးတၢ်အိၣ်ဆူၣ်န့ၣ် တဟ့ၣ်အီၣ် အတၢ်ဘၣ်, ဒီး ကအီၣ်ဘၣ် တၢ်အဘီၣ်အညၣ်, ဒီးကဖှီယာ်ကွံာ် လၢအစုမ့ၣ်လီၤ. 17 ပှၤကွၢ်သိ လၢအတဂိာ်တသီၣ်ဘၣ် တၢ်ဘၣ်, လၢအလဲၤသဒၣ် သိတဖုန့ၣ် ဘၣ်အဖှီၣ်လီၤ. နးဧိၤဘီဧိၤ ကဘၣ် အစုဒုၣ်, ဒီးအမဲာ်ထွဲလီၤ. အစုဒုၣ် ကလီၤဘျိၣ်လီၤဘျ့, ဒီးအမဲာ်ထွဲ ကခံးလီၤယုၢ်ကလာ်လီၤ.

1 တၢ်အကလုၢ်လီၤ, ယွၤအကလုၢ် လၢအံၣ်စရ့လး အဂ့ၢ်. ယွၤလၢအသလၣ်ထီၣ် မူခိၣ်, ဒီးပာ်လီၤ ဟီၣ်ခိၣ် အခီၣ်ထံး, ဒီးတ့လီၤ ပှၤကညီအသး လၢအအိၣ်ဝဲ လၢအပူၤ တဂၤန့ၣ် စံးဝဲဒၣ်, 2 ကွၢ်ကွၢ်, ယကပာ် ယရူၤၡလ့ၣ် လၢတၢ်လဲၤကနူၤကပၤ အလီခီ လၢကယဲၢ် ပှၤဂီၢ်မုၢ် အဂီၢ် လၢအအိၣ်ဝးတရံးအီၤလီၤ. ဒီးလၢတၢ်ကဝီၤဃာ် ယရူၤၡလ့ၣ်န့ၣ် တၢ်ကမၤစ့ၢ်ကီး ဒ်န့ၣ် လၢယူဒၤလီၤ. 3 တၢ် လၢမုၢ်တနံၤန့ၣ် ယကပာ် ယရူၤၡလ့ၣ် လၢလၢၢ်ဃၢ တဖျၢၣ် လၢပှၤဂီၢ်မုၢ် ခဲလၢာ် အဂီၢ်လီၤ. ကယဲၢ် ပှၤလၢအဟံးထီၣ်အီၤန့ၣ် ကဘၣ် တၢ်ဒီၣ်တဲာ်ကွံာ်အီၤ ခဲလၢာ် လီၤ. ဘၣ်ဆၣ်ဒီး ဟီၣ်ခိၣ် အပှၤကလုာ် ခဲလၢာ် ကအိၣ်ဖှိၣ်ရိဖှိၣ်ထီဒါအီၤလီၤ. 4 ယွၤ စံးဝဲဒၣ်, တၢ် လၢမုၢ်တနံၤန့ၣ် ယကဒုးသးကတုၤ ကယဲၢ် ကသ့ၣ်ခဲလၢာ်, ဒီးဒုးပျုၢ်ထီၣ် ပှၤဒိးကသ့ၣ်န့ၣ်လီၤ. ဒီးယကဒိးယမဲာ် အိၣ်စီၣ်ထီၣ်အသးဆူ ယူဒၤ အပှၤဟံၣ်ဖိလီၤ. ဒီးပှၤဂီၢ်မုၢ် အကသ့ၣ်န့ၣ် ယကဒုးဘျီၣ်အမဲာ် ကိးဖုဒဲးလီၤ. 5 ဒီးယူဒၤ အခိၣ်တဖၣ် ကစံး လၢအသးကံၢ်ပူၤန့ၣ်, ယဂံၢ်ယဘါမ့ၢ် ပှၤယရူၤၡလ့ၣ်ဖိ လၢတၢ်သုးမုၢ်ဂီၢ်မုၢ်အယွၤ, အကစၢ် အပူၤလီၤ. 6 တၢ် လၢမုၢ်တနံၤန့ၣ် ယကပာ် ယူဒၤ အခိၣ်တဖၣ် ဒ်သပၢၤမ့ၣ်အူ တဖျၢၣ် လၢသ့ၣ်မုၣ် အကျါ အသိး, ဒီးဒ်မ့ၣ်အူ အဆှီ တဘိ လၢဘုကဒိၣ် အပူၤ အသိးန့ၣ်, ဒီးကအီၣ်ကွံာ် ပှၤဂီၢ်မုၢ် ခဲလၢာ် အိၣ်ဝးတရံးဝဲ လၢစုထွဲ ဒီးလၢစုစ့ၣ်, ဒီးပှၤ ကအိၣ်ကဆိးဒံး လၢယရူၤၡလ့ၣ် အပူၤ လၢအလီၢ်ဒၣ်ဝဲ, လၢယရူၤၡလ့ၣ် အပူၤလီၤ. 7 ယွၤ ကအုၣ်က့ၤခီၣ်က့ၤဆိ ယူဒၤ အဒဲတဖၣ် ဒ်သိး စီၤဒၤဝံး အပှၤဟံၣ်ဖိ အလၤကပီၤ, ဒီးပှၤယရူၤၡလ့ၣ်ဖိ အလၤကပီၤ အသု တမၤဒိၣ်ထီၣ်အသး လၢယူဒၤ အဖီခိၣ် တဂ့ၤလီၤ. 8 တၢ် လၢမုၢ်တနံၤန့ၣ် ယွၤ ကအိၣ်ပှိၤ ပှၤယရူၤၡလ့ၣ်ဖိ, ဒီးပှၤလၢအခီၣ်ဘၣ်တိၢ် လၢမုၢ်တနံၤန့ၣ် ကမၤသး ဒ်စီၤဒၤဝံး အသိး, ဒီးစီၤဒၤဝံးအဟံၣ် ဒ်ယွၤအသိး, ဒ်ယွၤအကလူး လၢအမဲာ်ညါ အသိးန့ၣ်လီၤ. 9 ဒီးလၢမုၢ်တနံၤန့ၣ် တၢ်ကမၤအသး လၢယကဃုမၤဟးဂီၤ ပှၤကလုာ်ခဲလၢာ် လၢအဟဲထီဒါ ယရူၤၡလ့ၣ်လီၤ. 10 ယကလူလီၤဂၢ်လီၤ လၢစီၤဒၤဝံး အပှၤဟံၣ်ဖိ, ဒီးလၢပှၤအိၣ်ဝဲဆိးဝဲ လၢယရူၤၡလ့ၣ် အပူၤတဖၣ် အလိၤ လၢသး ဘၣ်ဃးဒီး တၢ်ဘျုးတၢ်ဖှိၣ်, ဒီးတၢ်ဃ့ကညးတၢ်လီၤ. ဒီးကကွၢ်ယၤ လၢအဆဲးဝဲ, ဒီးကဟီၣ်ဝဲ လၢအဃိ ဒ်ပှၤဟီၣ်ဝဲ လၢအဖိခွါ တဂၤဃီ အဃိ အသိး, ဒီးအသူၣ်ကကိၢ် အသးကဂီၤ လၢအဃိ ဒ်ပှၤလၢအသူၣ်ကိၢ် အသးဂီၤ လၢအဖိဝဲၢ်ကိ အဃိ အသိးန့ၣ်လီၤ. 11 တၢ် လၢမုၢ်တနံၤန့ၣ် တၢ်ဟီၣ်ဖးဒိၣ် ကအိၣ်ဝဲ လၢယရူၤၡလ့ၣ် အပူၤ, ဒ်တၢ်ဟီၣ် ဘၣ်ဃးဒီး ဟၤဒးရံးမိၣ် လၢကစၢၢ်ကဆူး မကံးဒိၤ အပူၤ အသိးလီၤ. 12 ဒီးပှၤကီၢ်ဖိ ကဟီၣ်, တဒူၣ်တပူၤ, တဒူၣ်တပူၤ စုာ်စုာ်လီၤ. စီၤဒၤဝံး အဟံၣ် အပှၤဒူၣ်ဖိတပူၤ, ဒီးအမါတဖၣ် တပူၤဒၣ်, စီၤနၤသၣ် အဟံၣ် အပှၤဒူၣ်ဖိတပူၤ, ဒီးအမါတဖၣ် တပူၤဒၣ်, 13 စီၤလ့ၤဝံ အဟံၣ် အပှၤဒူၣ်ဖိတပူၤ, ဒီး အမါတဖၣ် တပူၤဒၣ်, စီၤၡံမံၤ အဟံၣ် အပှၤဒူၣ်ဖိတပူၤ, ဒီးအမါတဖၣ် တပူၤဒၣ်, 14 ကယဲၢ် ပှၤအဒူၣ် လၢအအိၣ်လီၤတဲာ်န့ၣ် တဒူၣ်တပူၤ, တဒူၣ်တပူၤ, ဒီးအမါတဖၣ် တပူၤဒၣ်, အမါတဖၣ် တပူၤဒၣ် စုာ်စုာ်လီၤ.


လံာ်စကၤရယၤ. Zechariah 13

1 တၢ် လၢမုၢ်တနံၤန့ၣ် ထံထီၣ်ပၢၢ် ကပၢၢ်ထီၣ် လၢစီၤဒၤဝံး အပှၤဟံၣ်ဖိ အဂီၢ်, ဒီးလၢပှၤဝ့ၢ်ယရူၤၡလ့ၣ်ဖိ အဂီၢ် လၢတၢ်ဒဲးဘး, ဒီးတၢ်တကဆှီဘၣ် အဃိလီၤ. 2 ဒီးတၢ်သုးမုၢ်ဂီၢ်မုၢ်အယွၤ စံးဝဲဒၣ်, တၢ် လၢမုၢ်တနံၤန့ၣ် တၢ်ကမၤအသး လၢယကဒီၣ်တဲာ်ကွံာ် တၢ်ဂီၤတၢ်ဖီၣ်အမံၤ လၢဟီၣ်ခိၣ်ချၢ, ဒီးပှၤတသ့ၣ်နီၣ်ထီၣ်က့ၤလၢၤဘၣ် အီၤဘၣ်, ဒီးယကဒုးဟးထီၣ်ကွံာ် ဝံတဖၣ်, ဒီးသး တကဆှီဘၣ် လၢဟီၣ်ခိၣ်ချၢလီၤ. 3 ဒီးတၢ်ကမၤအသး လၢပှၤမ့ၢ်ကတိၤဒံးတၢ် လၢဝံအကျိာ်ဒီး, အမိၢ် ဒီးအပၢ် လၢအထီၣ်ဖိန့ၢ်အီၤန့ၣ် ကစံးလၢအီၤ, နတမူလၢၤဘၣ်. အဂ့ၢ်ဒ်အံၤ, နကတိၤ တၢ်ကဘျံးကဘျၣ် လၢယွၤအမံၤလီၤ. ဒီးတုၤအကတိၤတၢ် လၢဝံကျိာ် ဒီး, အမိၢ် ဒီးအပၢ် လၢအထီၣ်ဖိ အီၤန့ၣ် ကဆဲးဖျိအီၤလီၤ. 4 ဒီးတၢ်ကမၤအသး လၢမုၢ်တနံၤန့ၣ် လၢဝံတဖၣ် မ့ၢ်ကတိၤတၢ် လၢဝံကျိာ်ဒီး, အမဲာ်ကဆှး လၢအထံၣ်တၢ် လၢညါတခီ အဃိလီၤ. ဒီးတကူတသိးဘၣ် တၢ်အကူအသိး လၢအဆူၣ်ကဖူၣ်လူၣ် ဒ်သိး အကလီန့ၢ် တၢ်န့ၣ်ဘၣ်. 5 မ့မ့ၢ် ပှၤကစံး တဂၤတဂၤ စုာ်စုာ်, ယတမ့ၢ်ဘၣ်ဝံဘၣ်, ယ မ့ၢ် ပှၤမၤဟီၣ်ခိၣ်ဖိလီၤ. အဂ့ၢ်ဒ်အံၤ, ယကဲကုၢ် လၢယဖိၣ်သၣ်ခွါထီၣ် လံၤလံၤလီၤ. 6 တုၤနုၤတဘျီ ပှၤတဂၤ ကစံးလၢအီၤ, တၢ်ပူၤလီၢ် လၢနစုပူၤတဖၣ်အံၤ, မ့ၢ်မနုၤတဖၣ်လဲၣ်. ဒီးကစံးဆၢဝဲ, တၢ် လၢယဘၣ်ဆဲး လၢယတံၤယသကိး အဟံၣ်ပူၤလီၤ. 7 နးဧၢ, ဖုသံနီၣ်ထီၣ်ထီဒါ ယပှၤကွၢ်သိ, ဒီးထီဒါ ပှၤဒီတံၤဒီသကိး ဒီးယၤ တက့ၢ်, တၢ်သုးမုၢ်ဂီၢ်မုၢ်အယွၤ စံးဝဲဒၣ်. ကျီကွံာ် ပှၤကွၢ်သိ တက့ၢ်, ဒီးသိန့ၣ် ကလီၤပြံလီၤပြါ လီၤ. ဒီးယကဃၣ်က့ၤ ယစု လၢပှၤဆံးတဖၣ် အလိၤလီၤ. 8 ဒီးယွၤ စံးဝဲဒၣ်, တၢ်ကမၤအသး လၢကီၢ် ဒီဘ့ၣ်ညါ အပူၤန့ၣ် ခံပူ ကဘၣ် တၢ်ဒီၣ်တဲာ်ကွံာ်အီၤ ဒီးကသံဝဲ, ဒီးသၢပူတပူန့ၣ် ကအိၣ်လီၤတဲာ် လၢအပူၤလီၤ. 9 ဒီးယကဒုးလဲၤခီဂာ် သၢပူတပူ လၢမ့ၣ်အူ, ဒီးယကပှံၢ်အီၤ ဒ်ပှၤပှံၢ်စ့ အသိးန့ၣ်, ဒီးယကမၤကွၢ်အီၤ ဒ်ပှၤမၤကွၢ်ထူ အသိးန့ၣ်လီၤ. ကကိးထီၣ် ယမံၤ, ဒီးယကစံးဆၢတၢ်လီၤ. ယ ကစံး, အဝဲအံၤ မ့ၢ်ယပှၤဂီၢ်မုၢ်လီၤ. ဒီးအဝဲသ့ၣ် ကစံး, ယွၤ မ့ၢ်ယကစၢ်လီၤ.


လံာ်စကၤရယၤ. Zechariah 14

1 ကွၢ်ကွၢ်, ယွၤ အမုၢ်တနံၤန့ၣ် ဟဲဝဲ, ဒီးတၢ်ကမၤန့ၢ်ဆူၣ်, ဒီးနီၤဖး နတၢ်ဖိတၢ်လံၤ လၢနပူၤလီၤ. 2 အဂ့ၢ်ဒ်အံၤ, ယကဒုးအိၣ်ဖှိၣ် ပှၤကလုာ်ခဲလၢာ် ထီဒါ ယရူၤၡလ့ၣ် ဒ်သိး အကဒုးသုး, ဒီးကမၤန့ၢ်ဝ့ၢ်, ဒီးကဂုာ်ဆူၣ်ပျီဆူၣ် ဟံၣ်တဖၣ် အတၢ်ဖိတၢ်လံၤ, ဒီးကဖိးဆူၣ်ပိာ်မုၣ်, ဒီးပှၤဝ့ၢ်ဖိတဝာ် ကဘၣ်လဲၤကဲကုၢ်, ဒီးပှၤဂီၢ်မုၢ် လၢအအိၣ်လီၤတဲာ်န့ၣ် တဘၣ်ဘၣ် တၢ်ဒီၣ်တဲာ်ကွံာ် လၢဝ့ၢ်ပူၤဘၣ်လီၤ. 3 ဒီးယွၤ ကဟးထီၣ်, ဒီးဒုးသုး ဒီးပှၤကလုာ်တဖၣ်, ဒ်အဒုးတၢ် လၢတၢ်ဒုးသုး အမုၢ်တနံၤ အသိးန့ၣ်လီၤ. 4 ဒီးတၢ်လၢမုၢ်တနံၤန့ၣ် အခီၣ် ကဆၢထၢၣ် လၢကစၢၢ် သ့ၣ်စၤယံး အလိၤ လၢအအိၣ်ဝဲ လၢယရူၤၡလ့ၣ် အမဲာ်ညါ လၢမုၢ်ထီၣ်တခီလီၤ. ဒီးကစၢၢ် သ့ၣ်စၤယံး ကသ့ၣ်ဖး လၢအသးကံၢ်ပူၤ ဆူမုၢ်ထီၣ် ဒီးဆူမုၢ်နုာ်, ကစၢၢ်ကဆူး ဖးဒိၣ် ကကဲထီၣ် လီၤ. ဒီးကစၢၢ်တခီ ကသုးအသးဆူ ကလံၤစိး, ဒီးတခီဆူ ကလံၤထံးလီၤ. 5 ဒီးသုကဃ့ၢ်ထီၣ်ဆူ ယကစၢၢ်တဖၣ် အကစၢၢ်ကဆူး လီၤ. အဂ့ၢ်ဒ်အံၤ, ကစၢၢ်တဖၣ် အကစၢၢ်ကဆူးန့ၣ် ကပၢၢ် လၢအၤစလး, ဒီးသုကဃ့ၢ်တၢ် ဒ်သုဃ့ၢ်တၢ် လၢဟီၣ်ခိၣ် ဟူးဝး အမဲာ်ညါ, လၢယူဒၤ အစီၤပၤ ဧူးစံယါ အမုၢ်နံၤ အသိးန့ၣ်လီၤ. ဒီးယွၤ ယကစၢ် ကဟဲဝဲ, ဒီးပှၤစီဆှံခဲလၢာ် ကအိၣ်ဒီးနၤလီၤ. 6 ဒီးလၢမုၢ်တနံၤန့ၣ် တၢ်ကမၤအသး လၢတၢ်ကပီၤ တအိၣ်ဘၣ်, ဒီးတၢ်ကဲၤကပီၤ တမံၤ ကသုးကွံာ်အသးလီၤ. 7 ဒီးကမ့ၢ် မုၢ်တနံၤ လၢယွၤသ့ၣ်ညါဝဲ, တမ့ၢ် မုၢ်ဆါဘၣ်, ဒီးတမ့ၢ် မုၢ်နၤဘၣ်, ဒီးတၢ်ကမၤအသး လၢဖဲမုၢ်ဟါ အကတီၢ်န့ၣ် တၢ်ကကပီၤထီၣ်လီၤ. 8 ဒီးလၢမုၢ်တနံၤန့ၣ် တၢ်ကမၤအသး လၢထံမူ ကယွၤလီၤ လၢယရူၤၡလ့ၣ် ဆူပီၣ်လဲၣ် မုၢ်ထီၣ်ဖးဒ့တခီ, ဒီးဆူ ပီၣ်လဲၣ် မုၢ်နုာ်ဖးဒ့တခီလီၤ. လၢတၢ်ကိၢ် အကတီၢ်မ့ၢ်ဂ့ၤ, ဒီးလၢတၢ်ဂိၢ် အကတီၢ်မ့ၢ်ဂ့ၤ, ကအိၣ်ဝဲလီၤ. 9 ဒီးယွၤ ကကဲ စီၤပၤ လၢဟီၣ်ခိၣ် ဒီဘ့ၣ်ညါ အဖီခိၣ်လီၤ. ဒီးလၢမုၢ်တနံၤန့ၣ် ယွၤ ကအိၣ် တဂၤဃီ, ဒီးအမံၤ ကအိၣ် တမံၤဃီလီၤ. 10 ဒီးကီၢ် ဒီဘ့ၣ်ညါန့ၣ် ကမၤသး ဒ်တၢ်ပျီပူၤ လၢက့ဘၤ ပၢၢ်လၢရံးမိာ် လၢယရူၤၡလ့ၣ် လၢကလံၤထံးတခီ အသိး လီၤ. ဒီးအဝဲဒၣ်န့ၣ် ကဘၣ် တၢ်ပာ်ထီၣ်ထီအီၤ, ဒီးပှၤ ကအိၣ်ကဆိး လၢအပူၤ လၢအလီၢ်ပူၤ, လၢဘံၣ်ယၤမံၣ် အပဲတရီ ပၢၢ်လၢပဲတရီ အခီၣ်ထံး အလီၢ်, ပၢၢ်လၢတၢ်အနၢၣ်တဖၣ် အပဲတရီ, ဒီးလၢတၢးထီ ဃနၤန့လး ပၢၢ်လၢစီၤပၤ အနီၣ်စံၢ် စပံးထံတဖၣ်လီၤ. 11 ဒီးပှၤ ကအိၣ်ကဆိး လၢအပူၤ, ဒီးတၢ်ဆိၣ်အၢ တအိၣ်လၢၤဘၣ်, ဒီးယရူၤၡလ့ၣ် ကအိၣ်ကဆိး ခၢၣ်သနၢၢ်လီၤ. 12 ဒီးအအံၤမ့ၢ် တၢ်တီၢ် လၢယွၤကတီၢ် ပှၤဂီၢ်မုၢ် လၢအဒုးသုး ဒီးယရူၤၡလ့ၣ် ခဲလၢာ်, အညၣ် ကဃဲၤလီၤကွံာ် လၢအဆၢထၢၣ် လၢအခီၣ် အဖၢမုၢ်, ဒီးအမဲာ် ကဟးဂီၤ လၢအမဲာ်ကွီၤပူၤ, ဒီးအပျ့ၤ ကလၢာ်ဝဲ လၢအကိာ်ပူၤလီၤ. 13 ဒီးလၢမုၢ်တနံၤန့ၣ် တၢ်ကမၤအသး လၢတၢ်တၢထီၣ် တၢလီၤ လၢယွၤကအိၣ်ဝဲ လၢအကျါလီၤ. ဒီးကဖီၣ်ဃာ် တဂၤပှၤလၢအဃၢၤအစု, တဂၤပှၤလၢအဃၢၤအစု, ဒီးပှၤအစုကယၤထီၣ်အသး တဂၤလၢပှၤလၢအဃၢၤ အလိၤ စုာ်စုာ်လီၤ. 14 ဒီးပှၤယူဒၤဖိ လၢယရူၤၡလ့ၣ် အပူၤန့ၣ် ကဒုးသုးတၢ်, ဒီးပှၤကလုာ် အိၣ်ဝးတရံးအီၤ ခဲလၢာ် အစုလီၢ်အခီၣ်ခိၣ် ကအိၣ်ပာ်ဖှိၣ်အသး, ထူဧိၤလွဲဧိၤ, ဒီးကျိၣ်ဧိၤစ့ဧိၤ, ဒီး တၢ်အကူအသိး အါအါကလဲာ်လီၤ. 15 ဒ်တၢ်တီၢ်အံၤ အသိးန့ၣ် တၢ်တီၢ်ကသ့ၣ်, ကသ့ၣ်လၤ, ကီၤလၤအူး, ဒီးကသ့ၣ်ယီၤ, ဒီးဆၣ်ဖိကီၢ်ဖိ အဒၢ လၢတၢ်သူၣ်ဒဲ အလီၢ် အပူၤန့ၣ် ကဒ်န့ၣ်သိးလီၤ. 16 ဒီးတၢ်ကမၤအသး လၢကယဲၢ် ပှၤလၢအအိၣ်လီၤတဲာ် လၢပှၤကလုာ် ခဲလၢာ် အကျါ, လၢအဟဲထီဒါ ယရူၤၡလ့ၣ်န့ၣ် ကလဲၤထီၣ် တနံၣ်ဘၣ်တနံၣ်, တနံၣ်ဘၣ်တနံၣ်, ဒ်သိး အကဘူၣ်ထီၣ်ဘါထီၣ် စီၤပၤ, တၢ်သုးမုၢ်ဂီၢ်မုၢ်အယွၤ, ဒီး တိၢ်န့ၢ် ဘူၣ်ဒဲအနံၤလီၤ. 17 ဒီးတၢ်ကမၤအသး လၢပှၤလၢအတလဲၤထီၣ်ဘၣ် လၢပှၤအဒူၣ်တဖၣ် လၢဟီၣ်ခိၣ်ချၢ အကျါ, ဒ်သိး အကဘါထီၣ် စီၤပၤ, တၢ်သုးမုၢ်ဂီၢ်မုၢ်အယွၤန့ၣ် ဒီး, တၢ်တဟဲစူၤဘၣ် လၢအလိၤဘၣ်. 18 ဒီးအဲၤကူပတူး အပှၤတဒူၣ် မ့ၢ်တလဲၤထီၣ်, ဒီးတဟဲဘၣ်ဒီး, တၢ်တဟဲစူၤဘၣ် လၢအလိၤဘၣ်, ဒီးတၢ်တီၢ် လၢယွၤကတီၢ် ပှၤကလုာ်တဖၣ် လၢအတလဲၤထီၣ် တိၢ်န့ၢ် ဘူၣ်ဒဲအနံၤန့ၣ် ကဘၣ် လၢအလိၤလီၤ. 19 အဝဲန့ၣ်မ့ၢ် တၢ်ဒဲးဘး လၢအကဘၣ် အဲၤကူပတူး, ဒီး တၢ်ဒဲးဘး လၢအကဘၣ် ပှၤကလုာ် ခဲလၢာ် လၢအတဟဲထီၣ် တိၢ်န့ၢ်ဘၣ် ဘူၣ်ဒဲအနံၤဘၣ်န့ၣ်လီၤ. 20 တၢ် လၢမုၢ်တနံၤန့ၣ် တၢ်ကကွဲးဝဲ လၢကသ့ၣ်အနီၣ်တိၣ်ကျိၣ် အလိၤန့ၣ်, တၢ်စီဆှံ လၢယွၤ အဂီၢ်, ဒီးသပၢၤတဖၣ် လၢယွၤအဟံၣ်ပူၤန့ၣ် ကဒ်သလၢတဖၣ် လၢတၢ်လုၢ်လီၢ် အမဲာ်ညါလီၤ. 21 တၢ်ကမၤအသး လၢကယဲၢ် သပၢၤ လၢယရူၤၡလ့ၣ် အပူၤ ဒီးယူဒၤ အပူၤ တဖျၢၣ်လၢ်လၢ်န့ၣ် ကစီဆှံထီၣ် လၢတၢ်သုးမုၢ်ဂီၢ်မုၢ်အယွၤ အဂီၢ်, ဒီး ကယဲၢ် ပှၤလၢအလုၢ်တၢ်န့ၣ် ကဟဲဒီးမၤန့ၢ်အီၤ, ဒီးချီတၢ် လၢအပူၤ ဒီးလၢမုၢ်တနံၤန့ၣ် ပှၤကနၤဧၣ်ဖိ တအိၣ်လၢၤဘၣ် လၢတၢ်သုးမုၢ်ဂီၢ်မုၢ်အယွၤ အဟံၣ်ပူၤဘၣ်လီၤ.